text:
Biragoranye cyane kuba wakibwira ko umusore cyangwa umugabo agukunda, ariko hari ibintu byinshi muri rusange byakwereka ko umusore cyangwa umugabo yagiye mu rukundo n’umukobwa cyagwa umugore.
1. Ikizakubwira ko yaguye mu rukundo nuko uzabona ashaka kumara igihe kinini cyane muri kumwe. Akumva umwanya munini yawumara muri kumwe kurusha uko yawumara arikumwe n’inshuti ze z’abagabo cyangwa abahungu.
2. Ikizakubwira kandi ko yaguye mu rukundo kandi nuko azumva yamara umwanya munini akuvugisha(...)
Biragoranye cyane kuba wakibwira ko umusore cyangwa umugabo agukunda, ariko hari ibintu byinshi muri rusange byakwereka ko umusore cyangwa umugabo yagiye mu rukundo n’umukobwa cyagwa umugore.
1. Ikizakubwira ko yaguye mu rukundo nuko uzabona ashaka kumara igihe kinini cyane muri kumwe. Akumva umwanya munini yawumara muri kumwe kurusha uko yawumara arikumwe n’inshuti ze z’abagabo cyangwa abahungu.
2. Ikizakubwira kandi ko yaguye mu rukundo kandi nuko azumva yamara umwanya munini akuvugisha cyane cyane mu gihe ari kuvugira nko kuri telefoni. Ntazigera yumva mwatandukana kuko abayumva afite byinshi byo kukubwira.
3. Ikindi kandi kizakubwira ko ari mu rukundo ni igihe uzajya ubona aguha impano za buri gihe kandi akaziguhera ku gihe. Izi mpano zidasanzwe wakira zizakwereka ko agukunda ariko atarabikubwira kabone nubwo wowe utaba ubyitayeho.
4. Ikizakubwira ko agukunda nuko uzabona agukorera nk’ibintu birenze akemera akigora akabikora kabone nubwo we byaba bimuvunnye. Ariko ntabwo azigera akwereka ko bimuvunnye, azabigukorera kurusha uko yakabikorera undi muntu.
5. Uzamenya ko yaguye mu rukundo ntabikubwire igihe azajya yishimira guhora akureba, wakebuka ugasanga mwahuje amaso ubundirimwe na rimwe akanaseka. Azajya ahora akureba mu gihe utari ku mureba ubundi nuhindukira ase nuwikangamo.
6. Ikintu kizakwereka ko agukunda ariko yabuze uko abikubwira nuko akenshiuzajya ubona ashaka kuba yajya aguhobera gusa. Ibi bizakwereka ko yaguye mu rukundo, akumva yaguhobera ubutakurekura.
7. Uzamenya kandi ko umusore agukunda ariko atarabikubwira mu gihe uzumva ari kukuvuga cyangwa akuvuganira neza mu ruhame rw’abandi bantu. Akumva yakora ikintu cyose gishoboka kugira ngo umererwe neza.
8. Ikindi kizakwereka ko umusore yagukunze nuko uzumva akenshi aguhamagara kabone nubwo nta kintu cyokukubwira yaba afite. Igihe cyose akaba umuri mu bwonko bwe akumva araguhamagaye nta kintu gifatika yagira ngo akubwire.
9. Ikizakubwira ko kandi yagukunze nuko uzawumva arimo arashaka guhora yibuka ibintu byose yakuvugishije kabone nubwo bitaba bifite agciro. Ibi bizakwereke ko agukunda by’ukuri. Amgambo mwavuganye ukumva arimo kuyasubiramo mu mvugo ye.
10. Ikindi kintu kizakubwira ko agukunda nuko akenshi uzasanga ashaka gufata akaboko kawe cyangwa ikiganza cyawe mu ruhame rw’abantu.
11. Igihe uzabona yitoye akaguhamagara ugasanga nimero zawe za telefoni azizi mu mutwe kandi mutari musanzwe muvugana. Ibi bizakwereka ko yagukunze kuko uzibaza cyane uburyo yabonye nimero zawe.
12. Ikindi kandi kizakubwira ko ari mu rukundo ni igihe ibintu byose uzavuga bizajya biushimisha, ukabona aritoye aramwenyuye cyangwa se arasetse muri nko kuganira kuri telefoni cyangwa murebana amaso kuyandi.
13. Ikindi kandi kizakubwira ko agukunda ni igihe uzabona ashaka kandi afite n’amatsiko yo guhura n’inshuti zawe aho ziva zikagera. Akumva ashaka kuganira nazo kandi atanazizi, wenda rimwe na rimwe ari ukuzumva gusa.
14. Ikizakubwira koagukunda nuko uzajya ubona yishimira yuko wishimye, ugasanga ibyishimo byawe nibyo bye. Akumva nta kintu na kimwe yakora cyakubabaza. Akishimira ndetse akanaharanira guhora akora icyagushimisha.
15. Uzamenya ko yagukunze ariko yabuze uburyo abikubwira igihe uzabona kubwira ko agukumbuye igihe mumaze nk’akanya mutari kumwe cyangwa igihe mutavugana, urugero, nko kuri telefoni.
16. Uzamenya kandi ko umusore cyangwa umugabo agukunda igihe uzajya ubona ari kukubwira nk’ibyabaye cyangwa ibiri kuba kuri we. Ibi bizamushimisha cyane guhora akubwira ibiri kuba cyangwa akakubwira ibigezweho.
Yanditswe na Bizimana Jean Damascene/Muhabura.rw
None igihe ubona ko yashize ariko akabura aho aguhera kandi ubishaka wakora iki?


c: text/html

text:
ven.
14
oct.
2011
ISOMO RYA MBERE
Ibaruwa Mutagatifu Pawulo Intumwa yandikiye Abanyaroma (Rom 6, 19-23)
Bavandimwe, 19ndavuga ku buryo bw’abantu mbitewe n’intege nke zanyu. Ubwo mwari mwareguriye imibiri yanyu gukora ibiterasoni n’ubwigomeke, noneho rero nimuyegurire ubutungane butanga ubutagatifu. 20Koko rero igihe mwari abagaragu b’icyaha, ntimwagengwaga n’ubutungane. 21Mbese byabunguye iki icyo gihe ? Ko ahubwo ubu ngubu bibateye isoni, kuko amaherezo yabyo ari urupfu ! 22Ariko ubu ngubu, kuva aho mugobotorewe icyaha mukaba abagaragu b’Imana, mweze imbuto zigeza ku butagatifu, amaherezo akazaba ubugingo bw’iteka. 23Nuko rero ingaruka y’icyaha ni urupfu, naho ingabire y’Imana ni ubugingo bw’iteka muri Kristu Yezu Umwami wacu.
ZABURI (Zab 1, 1-2, 3-4a, 4b-6)
Inyik/ Hahirwa umuntu wiringira Uhoraho.
Hahirwa umuntu udakurikiza inama y’abagiranabi,
akirinda inzira y’abanyabyaha,
kandi ntiyicarane n’abaneguranyi,
ahubwo agahimbazwa n’amategeko y’Uhoraho,
akayazirikana umunsi n’ijoro !
Ameze nk’igiti cyatewe iruhande rw’umugezi,
kikera imbuto uko igihe kigeze,
kandi amababi yacyo ntagire ubwo arabirana ;
uwo muntu ibyo akora byose biramuhira.
Naho ku bagiranabi si uko bigenda :
Bo bameze nk’umurama uhuhwa n’umuyaga,
ni cyo gituma ku munsi w’urubanza batazegura umutwe,
n’abanyabyaha ntibazajye mu iteraniro ry’intungane.
Kuko Uhoraho yita ku nzira y’intungane,
naho inzira y’abagiranabi ikagusha ruhabo.
IBANGONDIRIMBO RIBANZIRIZA IVANJILI (Heb 4, 12)
Alleluya Alleluya.
Ijambo ry’Imana ni irinyabuzima, rityaye kurusha inkota,
ricengera ibitekerezo by’umutima wacu.
Alleluya.
IVANJILI
+ Luka (Lk 12, 49-53)
Muri icyo gihe, Yezu abwira abigishwa be ati 49« Nazanywe no gukongeza umuriro ku isi, mbega ukuntu nifuza ko wagurumana ! 50Hari batisimu ngomba guhabwa, mbega ukuntu umutima wanjye uhagaze kugeza igihe nzayihererwa ! 51Aho ntimwibwira ko nazanywe no gutera amahoro ku isi ? Oya, ndabibabwiye, ahubwo naje kubateranya. 52Koko kuva ubu, urugo rw’abantu batanu ruzicamo ibice, batatu barwanye babiri, babiri na bo barwanye batatu. 53Bazashyamirana, umugabo n’umuhungu we, umuhungu na se, umugore n’umukobwa we, umukobwa na nyina, nyirabukwe n’umukazana we, umukazana na nyirabukwe. »

robotstxt: allowed

filter: keep


text:
Rwanda | Intara y’amajyepfo : Amafaranga yari yahawe za CAPEC azishyurwe bidatinze
Iki cyifuzo cyagaragajwe n’abakozi bo muri MIGEPROF mu nama y’umunsi umwe bagiranye na ba Visi Meya bashinzwe ubukungu n’iterambere mu Turere tw’Intara y’amajyepfo, ndetse n’abanyamabanga nshingwabikorwa b’imirenge yo muri iyi ntara, bari bazanye n’abayobozi ba za sacco zikorera mu mirenge bayobora. Iyi nama yabereye mu cyumba cy’inama cya Procure d’accueil mu mujyi wa Butare kuri uyu wa 17 Nyakanga, 2012.
Karekezi Alfred, umukozi muri MIGEPROF ushinzwe gusesengura ibijyanye n’uburinganire n’ubwuzuzanye, asobanura ko amafaranga yari yahawe za CAPEC (Caisse Populaire d’Epargne et de Credit) hagamijwe gufasha abakene bo mu gice cy’Intara y’Amajyepfo n’iy’Iburengerazuba kubona iguzanyo kugira ngo babashe kwikura muri ubwo bukene. Aho izi CAPEC zakoreraga mu Ntara y’amajyepfo ni mu Turere tw’ubu twa Nyanza, Gisagara, Huye, Nyaruguru na Nyamagabe.
Izi CAPEC zaje gusimbuzwa za Sacco, none ubu abakora muri izo sacco ni bo basabwa kwishyuza aya mafaranga agasubizwa muri MIJEPROF kugira ngo hazagenwe uburyo yakwegeranywa n’andi ari gukusanywa ubungubu hanyuma akazahabwa Sacco z’imirenge yose, hagamijwe gufasha abagore n’urubyiruko bakennye kubona inguzanyo.
Muri rusange, hagaragajwe ko ahanini amafaranga atarishyurwa ari ayagurijwe abantu batari abakene bamwe bakaba bameze nk’abadashaka kuyishyura kandi batayabuze, abandi bakaba barimutse cyangwa barapfuye. Hari n’amafaranga yagiye aburirwa irengero, aburiye mu bari abayobozi ba za CAPEC, kuko hari ubwo bihaga inguzanyo batabanje kuzuza impapuro zisabwa.
Hemejwe rero ko urutonde rw’abimutse bakaba batagituye aho bafatiye aya mafaranga ruzashyikirizwa vuba Uturere, na two tukabashakisha kugirango bishyure. Abanga kwishyura nkana ndetse n’abakekwaho kunyereza imitungo bo bazashyikirizwa ubutabera. Kugira ngo amafaranga yari yagurijwe abantu bapfuye ubungubu yishyurwe, hazifashishwa ubwishingizi bari bafashe bafata imyenda.
Kugira ngo hamenyekane ababa baranyereje imitungo, MIGEPROF yiyemeje kuzagaragariza za sacco ibyavuye mu bugenzuzi bwa za CAPEC mbere y’uko zifungwa.
Hanagaragajwe ko hari imanza umunyamategeko washyizweho na MIJEPROF yakurikiranye maze ba nyir’ukwishyuzwa bagatsindwa, ariko zikaba zitararangijwe. Abayobozi ba za Sacco rero, bafatanyije n’abanyamabanga nshingwabikorwa b’imirenge, basabwe kuzakora ku buryo zirangizwa. Uyu munyamategeko kandi azakorana na za sacco, azigaragarize imanza akurikirana n’aho zigeze, kugira ngo mu mikoranire yabo babashe kugera ku ntego yo kurangiza kwishyuza imyenda yose.
Muri rusange, amafaranga yahawe za CAPEC agera kuri miriyoni 427. Abahagarariye Uturere two mu Ntara y’amajyepfo zakoreragamo bo bagaragaje ko hari amafaranga yamaze kwishyurwa, akiri mu baturage agomba kwishyuzwa akaba akabakaba miriyoni 70. Twizere ko inama izakorwa nyuma y’amezi abiri, nk’uko abari bitabiriye inama babyifuje, izaba igice kinini cy’aya mafaranga kimaze kwishyurwa.


text:
Ikigo cy’igihugu gishinzwe kwinjiza imisoro n’amahoro [Rwanda Revenue Authority (RRA)] cyifatanyije n’abikorera bo mu ntara y’uburasirazuba kwizihiza umunsi w’abasora. Ni umunsi waranzwe no kungurana ibitekerezo ku cyakorwa ngo abasora bibwirize gusora nk’inshingano zabo ariko abaturage benshi bagaragaje ko batarasobanukirwa imikoreshereze ya EBM.
Muri ibi biganiro, abasora bagaragaje ko imashini ya EBM ari imwe mu mbogamizi ikomeye bafite mu misorere yabo, abenshi mu batanze ibitekerezo bemezaga ko iyi mashini ikibagora kuyikoresha kuko ngo bayifiteho ubumenyi buke.
Ibi byanashimangiwe na Habanabakize Fabrice uhagarariye abikorera bo muri iyi ntara wemeje ko abenshi mu bo ahagarariye bafite ubumenyi buke kuri EBM.
Ati: ”Abikorera bo muri iyi ntara yacu y’uburasirazuba baracyafite ubumenyi buke mu ikoranabuhanga ku buryo iriya mashini bataramenya kuyikoresha, hari igihe nk’umucuruzi aba ari kugakoresha kagakwama no gutanga inyemeza bwishyu yandikishije intoki ntibihite bimubangukira .”
Ikindi abikorera bagaragaje nk’imbogamizi ku mikoreshereze y’iyi mashini ikoreshwa mu gutanga inyemezabwishyu y’umusoro, ni uko ngo ihenze ku buryo hari n’abafite igishoro cy’ibicuruzwa kiri munsi y’ikiguzi cy’iyi mashini.
Komiseri mukuru wungirije mu kigo cy’igihugu cy’imisoro n’amahoro Ruganintwari Pascal, ntiyemeranya n’abavuga ko batazi gukoresha ikoranabuhanga rya kariya kamashini kuko ngo ntabwo rigoye ku buryo hari abatashobora kugakoresha.
Avuga ko gukoresha kariya kamashini byoroshye kurenza no gukoresha telephone kandi buri wese akoresha telefoni.
Ati :” Kariya kamashini kugakoresha biroroshye cyane kurusha na telephone iriya ihamagara.”
Uyu muyobozi ariko yaremye agatima abasora bavuga ko iriya mashini ihenze avuga ko bari gushaka rwiyemezamirimo ubashakira indi mashini kandi ishobora no kuzatangirwa ubuntu.
Ati: ”Dufite gahunda yo gushaka rwiyemezamirimo wadushakira indi mashini kuko hari abantu bagiye batubwira ibibazo bimwe na bimwe by’iriya kandi tukabumva. Ubwo turi kumushaka izaba ihendutse dushobora no kuzazibahera ubuntu.”
Icyakora Komiseri Ruganintwari avuga ko ibi bidakuraho ko mu gihe ibi bikinozwa abataragura EBM zisanzwe batazahanwa kuko ngo ari ukwinangira.
Yibukije abasora ko atari bo batanga imisoro kuko imisoro itangwa n’abaguzi ahubwo abacuruzi bakaba umuyoboro wo kugeza iyo misoro mu isanduku ya Leta, akavuga ko kuva aho iyi mashini iziye hari abo bitashimishije kuko batabona uko banyereza iyi misoro iba yatanzwe n’abaturage.
Ikigo RRA cyongeye gushishikariza abasora kwibwiriza gusora nta gahato nk’inkingi yo kwigira iyi ikaba ari na yo nsanganyamatsiko y’uyu munsi.
Muri uyu muhango kandi bahembye abanyamahirwe batomboye ndetse n’abandi bane basoze neza.
Abayobozi muri Rwanda Revenue bifatanyije n’abatuye intara y’iburasirazuba mu kwizihiza umunsi w’abasora


text:
mar.
07
déc.
2010
ISOMO RYA MBERE
Isomo ryo mu gitabo cy’Umuhanuzi Izayi (Iz 40, 25-31)
25« Ni nde mwangereranya na we ? Ni nde twaba duhwanye? » Uwo ni Nyirubutagatifu ubivuze. 26Nimwubure amaso yanyu murebe : ni nde waremye biriya binyarumuri mubona, akabizengurutsa ikirere nk’ingabo ziyereka, akabihamagara byose mu mazina yabyo? Afite imbaraga nyinshi akagira n’umurego ukomeye, bigatuma nta na kimwe kibura. 27Yewe Yakobo, yewe Israheli, ni kuki wavuga uti«Inzira yanjye yihishe Uhoraho, Imana yayobewe ibyanjye!»28Mbese ntiwari ubizi? Nta n’ubwo wigeze kumva bivugwa? Uhoraho ni Imana y’ibihe byose, yaremye isi kuva aho itangirira n’aho iherera. Ntiyigeze ananirwa, nta n’ubwo acogora, nta buryo wacengera ubwenge bwe. 29Umunyantege nke amuha imbaraga, agakomeza unanime. 30Abakiri bato bacika intege bagacogora, ndetse n’abagabo b’intwari bakagwa rwose. 31 Ariko abiringira Uhoraho bazongera kubona imbaraga: bazatumbagira mu kirere nka za kagoma, biruke ubutananirwa ; bihute nta kudohoka !
ZABURI (Zab 103 (102),1-2,3-4,8.10)
Inyik/Mutima wanjye, singiza Uhoraho!
Mutima wanjye, singiza Uhoraho,
n’icyo ndi cyo cyose gisingize izina rye ritagatifu !
Mutima wanjye, singiza Uhoraho,
kandi ntiwibagirwe na kimwe mu byo yaguhaye !
We ubabarira ibicumuro byawe byose,
Akakuvura indwara zawe zose ;
We warura ubugingo bwawe mu mva,
akagutamiriza ubutoneshwe n’impuhwe.
Uhoraho ni umunyambabazi n’umunyampuhwe,
atinda kurakara kandi akagira ibambe.
Ntaduhana bihwanye n’ibicumuro byacu,
ntatwihimura akurikije amafuti yacu.
IBANGONDIRIMBO RIBANZIRIZA IV ANJILI
Alleluya Alleluya.
Nyagasani azaza gukiza umuryango we,
hahirwa abazaba biteguye kujya kumusanganira!
Alleluya.
IVANJILI :
+ Amagambo yo mu Ivanji1i ntagatifu uko yanditswe na Matayo (Mt 11, 28-30)
Muri icyo gihe, Yezu aravuga ati 28« Nimungane mwese abarushye n’abaremerewe, jye nzabaruhura. 29Nimwikorere umutwaro wanjye kandi mundebereho, kuko ngira umutima ugwa neza kandi nkoroshya ; muzamererwa neza mu mitima yanyu. 30Koko rero umutwaro wanjye uroroshye, n’ibyo mbakorera ntibiremereye.»


text:
Ku nshuro ya gatanu, I&M Bank yahuguye abikorera mu byo gutegura imishinga
Muri gahunda yayo yo gufasha abikorera mu kazi kabo ka buri munsi, I& M Bank yahuguye abikorera 20 mu bijyanye no gutegura, gushyira mu bikorwa no kubungabunga imishinga mito n’iciriritse.
Aya mahugurwa yasojwe mu mpera z’icyumweru gishize aho abari bayitabiriye bahawe n’impamyabushobozi.
Abayitabiriye bavuze ko azabagirira akamaro mu kazi ka buri munsi bakabasha kubona amafaranga yo kwagura ubucuruzi.
Mugirangabo Augustin umwe basoje aya mahugurwa yavuze ko azamufasha mu mwuga w’ubucuruzi.
Yagize ati “ Twigiyemo byinshi cyane cyane nk’abantu bakora ubucuruzi, uretse gutegura imishinga, twizemo n’uburyo twabonamo amafaranga yo kudufasha mu bucuruzi. I&M Bank yateguye aya mahugurwa yanadusezeranije ko ituri hafi kandi yiteguye kuduha amafaranga yose twifuza.”
Umuyobozi ushinzwe ibikorwa byo gukurikirana abakiriya bato n’abacirirtse muri iyi banki, Callixtte Nyirindekwe avuga ko aya mahugurwa ategurwa mu rwego rwo gutanga inkunga mu nzego zifitiye igihugu akamaro.
Yagize ati “ Iyi ni gahunda dukora buri mwaka mu rwego rwo gutanga inkunga yacu mu rwego twumva rufitiye igihugu akamaro kanini.”
Ubusanzwe buri mwaka I&M Bank itanga amahugurwa ku bikorera bagahugura nibura abantu 20 kuva mu myaka itanu ishize.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Ubuzima n’ishimutwa mu Burundi ry’umunyepolitiki Mushayidi Déo ufungiye mu Rwanda muri iki gihe.
Imyaka ibaye itandatu Déogratias Mushayidi ashimutiwe i Burundi agafungwa. Igikorwa cyo kumushimuta kikaba cyarakozwe na Général Adolphe Nshimirimana wayoboraga iperereza ry'u Burundi afatanije na Didier Nyaruhirira wari uhagarariye iperereza ry'u Rwanda mu Burundi muri icyo gihe.
Buhoro buhoro iby'ishimutwa rya Mushayidi bigenda bimenyekana uko byagenze, icyo ababizi neza bahamya ni uko ngo ingenza za Adolphe zimenye ko Mushayidi yageze i Burundi zabimumenyesheje, agahita ahasesekara. Ngo habaye impaka ngufi, nyuma ngo Adolphe Nshimirimana aravuga ngo ako gatutsi nibagashyire bene wabo bakamese. Ubwo ngo bahise bahamagara Didier Nyaruhirira, bahita bapakiza Mushayidi muri ambulance ari kumwe n'umumaneko witwa Gaspard ubu wanahungiye mu Rwanda mu minsi ishize, bamujyana mu Rwanda.
N'ubwo ubuzima Mushayidi yanyuzemo ahageze bwabaye inzira ndende, reka tugaruke kuri Mushayidi nk'umuntu n'umunyapolitiki ufungiye politiki akaba yarakatiwe burundu. Mushayidi yavutse mu mwaka w'1961, avukira i Sake mu cyahoze ari Kibungo. Yize amashuri yisumbuye i Nyamasheke mu Badahinyuka aho yaninjiriye mu bihayimana b’abayozefiti. Nyuma bamutumye kwigisha muri diyosezi ya Nyundo, aza no koherezwa kwigisha muri Kivu y'amajyepfo ndetse n'i Bujumbura.
I Bujumbura ni ho yavuye ajya kwiga Fribourg mu Busuwisi mu mwaka w'1988 ari na ho intambara ya FPR-Inkotanyi yamusanze itangiye mu mwaka w'1990. Mu mwaka w'1992, Mushayidi yandikiye umuyobozi w'abayozefiti ko asanga hari byinshi byahinduka muri politiki y'igihugu, ati ariko : «Ma conscience ne me permet pas de combiner ma vie religieuse avec un engagement politique quel qu'il soit. Je me sens déjà engagé politiquement. Je n'ignore pas que la communauté ne peut jamais accepter cela. J'ai fait un choix, je m'en vais ; mais ma ligne politique restera intimement liée avec les valeurs que la communauté des frères Joséphites défend». Ati «umutimanama wanjye ntunyemerera kuvanga ubuzima bw'uwihayimana n'ibikorwa bya politiki uko byamera kose. Ndiyumvamo ibitekerezo bya politiki nkaba naranatangiye no kubiharanira. Sinyobewe ko umuryango w'abihayimana udashobora kwemera ibyo bintu. Mpisemo kugenda, ariko umurongo wanjye wa politiki uzahora ushingira ku nyigisho nziza umuryango w'abayezuwiti uharanira ».
Iyo baruwa Mushayidi yanditse mu Ukuboza 1992 nta gisubizo yahawe, icyakora Mushayidi kuva ubwo yahise ahara bourse yari afite, akorera FPR-Inkotanyi aza no kuyiyobora mu Busuwisi. Ubwo yagarukaga mu Rwanda mu mwaka w'1994, yahise ajya gukora mu bunyamabanga bwa FPR-Inkotanyi aho atamaze igihe kinini kuko yahavuye hari byinshi anenga kandi batumvikanaho, birimo irigiswa n’iyicwa ry’abantu, kwigabiza amazu n’indi mitungo y’abantu badahari, kurunda abantu muri gereza nta dosiye bakorewe, … Ibi kandi byamaganwaga n’abandi bantu bake nka Seth Sendashonga, ariko ubuyobozi bwa FPR-Inkotanyi bukabitesha agaciro. Mushayidi yasezeye ubwo muri FPR-Inkotanyi. Nyuma yaje gukora mu mushinga w'Abasuwisi igihe gito, aho yavuye yinjra mu itangazamakuru mu mwaka w'1996 kugera ahunze Tariki ya 28 Werurwe 2000.
Ubwo Mushayidi yagarukaga mu Rwanda avuye mu Busuwisi yasanze umuryango we wose warahitanywe na génocide, asigara wenyine. Bamwe mu bamubonaga akora mu bunyamabanga bwa FPR-Inkotanyi bibwiraga ko azagera iwabo akihorera. Byatunguye benshi mu kwa cumi 1994 ubwo yasubiraga mu matongo y’iwabo aherekejwe n'abasirikare. Yarahageze abahoze ari abaturanyi babo bamubonye bariruka, maze abasirikare bamuherekeje bararakara.
Mushayidi yahise avuga ati « ariko se ba nyabusa, murajya he ko mbasanga mukampunga ». Bane mu birutse baragarutse arabaramutsa, abasirikare bashaka guhita bababoha, Mushayidi ati «nimusigeho», ati : « aba ni bo bavandimwe bonyine nsigaranye kuri uyu musozi, abandi barishwe abandi barahunga ». Ba baturanyi bari bamuhunze baraje baramusanga, Mushayidi abasaba kumufasha gushakakisha imirambo y'abe akayishyingura, ati : « ibindi ntacyo nabikoraho, nimukomeze imirimo yanyu. Icyakora muhinge ibi bihuru byose impyisi zitazavamo zikabarya cyangwa mukicwa n'inzara ». Abasirikare bari kumwe barumiwe, ariko arababwira ati : « nimubareke na bo si bo ». Nuko Mushayidi n’abasirikare bari bamuherekeje bagaruka i Kigali ntawe bariye n’urwara.
Nyuma Mushayidi abaye umunyamakuru yakomeje kwamagana akarengane kagirirwaga abamburwaga amasambu, abacuruzi bamburwaga ibyabo yewe ndetse n'abakozi bo muri za ambassade barenganywaga yarabatabarije. Ubwo yahungiraga mu Bubiligi mu mwaka w'2000, yaziraga kuvugira ifungwa n'iyicwa ruboza ry'umucuranzi Ben Rutabana, umusirikari Lt Bertin Murera n’undi witwa Innocent Byabagamba ndetse n'itotezwa ryaje kuviramo uwahoze ayobora abadepite Joseph Sebarenzi Kabuye guhunga.
Mu Bubiligi na ho Mushayidi yaharaniye kubona Abanyarwanda babasha kuganira batitaye ku moko yabo. Yaratinyukaga akajya gusanga bose aho bari akaganira na bo kandi bakamutega amatwi. Abo babanye bose bamutangira ubuhamya ko yakoze akazi akaba ikiraro gihuza Abahutu n’Abatutsi mu Burayi.
Mbere y'uko Mushayidi ajya muri Tanzaniya ari na ho yavuye ajya i Burundi akahashimutirwa mu mpera z'umwaka w'2008, Mushayidi yasize aya magambo dusanga ku rubuga rwe rwa internet «Banyarwanda, mucyo tujye impaka tutica. Dutsinde tudasuzuguye cyangwa ngo dushinyagure. Ariko mbere ya byose, twirinde gukoresha agahinda k'abandi nk'iturufu ya politiki. Turire, duhozanye kandi twihanagure, turwanye icyadusubiza mu marira, twubake u Rwanda ruzira intambara, rukazira itsembabwoko, ruzira ivangura, ruzira guhunga, maze amahoro asimbure umutekano. » http://www.mushayidi.populus.ch/
Mushayidi arubatse, afite abana babiri, uretse ko bataba mu Rwanda, bisobanuye ko muri icyo gifungo cya burundu yakatiwe, atagira abandimwe ngo bamusure ariko abanyamuryango b’Ishyaka PDP-Imanzi yashinze, bamubereye abavandimwe. Barashimira cyane abandi Banyarwanda bakora uko bashoboye mu kubafasha gusura uwo muvandimwe.
Kuva muri Werurwe 2010 afatwa, Mushayidi yafungiwe muri gereza ya Kigali izwi ku izina rya 1930 mu gihe cyose cy’urubanza. Nyuma yo gukatirwa burundu yimuriwe muri gereza ya Mpanga. Ubu niho ari kandi yakiriye gufungwa kwe. Abamusura arabaganiriza, akanatebya ati : « muhumure, ntabwo nzafungwa burundu kuko iyi leta ya FPR-Inkotanyi irenganya, ntabwo izabaho iteka, kandi isigaje igihe gito ». Ati : «icyo nsaba abankunda bose ni ugukomeza guharanira ibyo nemera kandi nzaharanira kugeza mvuyemo umwuka, u Rwanda rw’Abanyarwanda babana mu mahoro no mu bwubahane ».
Imana ikomeze imube hafi.
Jean-Damascène Munyampeta
Umunyamabanga mukuru wa PDP-Imanzi
Pdp.imanzi@gmail.com


text:
“Nuko rero niba mwarazuranywe na Kristo, mujye mushaka ibiri hejuru aho Kristo ari, yicaye iburyo bw’Imana. Mujye muhoza umutima ku biri hejuru atari ku biri mu isi” Abakolosayi 3:1-2.
Muri iyi mirongo, Pawulo atwereka ukuntu ari ingenzi gusa n’uko uwaducunguye asa.
Ingingo z’ingenzi zigaragaramo; ni Ugushaka no Guhoza umutima ku biri hejuru atari ku biri mu isi.
Gushaka ibiri hejuru aho Kristo ari, bigendanye n’uko dutwara ubuzima bwacu. Ese muri gahunda zacu za buri munsi, tujya tubona umwanya wo gusoma Bibiliya? Tubona uwo gusenga? Aho imirimo yacu ya buri munsi ntitubuza guteranira hamwe n’abandi bizera?
Icyo tugomba kwitaho kandi; ni ukwitondera no kwirinda guca mu nzira zose zituyobora ku cyaha; icyaha gitandukanya umuntu n’Imana.
Ikindi kintu cy’ingenzi kigaragara muri iki cyanditswe, ni uguhoza umutima ku biri hejuru atari ku biri mu isi.
Guhoza umutima ku Mana ni uguhoza ibitekerezo byawe kuri Yo. Bisa n’ibikomeye cyane muri iyi minsi: tugoswe n’ibinaniza byinshi cyane, ibibazo ni uruhuri: Ibi byose ni ibikura ibitekerezo byacu ku Mana. Ibyo twibwira byose byakabaye bihuye n’ubushake bw’Imana.
Ese iteka duhora tuzirikana ku biri mu ijuru? Umwuka wera ashaka ko Yesu agaragara mu mibereho yacu ya buri munsi.


text:
jeu.
13
oct.
2011
ISOMO RYA MBERE
Igitabo cy’Umuhanuzi Zakariya (Zak 2, 5-9.14-15a)
Jyewe Zakariya, 5ngo nubure amaso ndabonekerwa : mbona umuntu ufashe mu kiganza inago yo gupimisha. 6Ndamubaza nti «Uragana he ? » Aransubiza ati « Ngiye gupima Yeruzalemu, kugira ngo menye ubugari n’uburebure bwayo. » 7Nuko wa mumalayika twavuganaga aratambuka, undi mumalayika aza amusanganiye. 8Arambwira ati « Irukanka ubwire uriya musore uri hariya uti ‘Yeruzalemu igomba kuba umugi utagira inkike, kubera ubwinshi bw’abantu n’amatungo bizawubamo. 9Ubwo nanjye nzaba nywurwanaho, uwo ni Uhoraho ubivuze, nzawubera inkike y’umuriro kandi mbe n’ikuzo ryawo muri wo nyirizina.’ » 14Sabagizwa n’ibyishimo, uhimbarwe mwari w’i Siyoni kuko nje kuguturamo rwagati, uwo ni Uhoraho ubivuze. 15aUwo munsi amahanga menshi azayoboka Uhoraho : ahinduke umuryango wanjye bwite ntuyemo nyirizina.
INDIRIMBO (Yeremiya 31, 10, 11-12ab, 13)
Inyik/ Nyagasani, koranya umuryango wawe watatanye.
Mahanga yose, niimwumve ijambo ry’Uhoraho,
muryamamaze mu ntara za kure mugira muti
« Uwatatanirije Israheli impande zose arayikoranije,
azayirinda nk’uko umushumba arinda ubushyo bwe. »
Uhoraho yacunguye Yakobo, aramuharanira,
kandi amugobotora mu maboko y’umunyembaraga.
Bazaza batera indirimbo z’ibyishimo ku musozi wa Siyoni ;
bahadendeze basanga ibyiza by’Uhoraho.
Ubwo inkumi zizabyina zidagadure,
kimwe n’abasore n’abasaza.
Umubabaro wabo nzawuhinduramo ibyishimo, mbakomeze,
abagowe mbahe kwidagadura.
IBANGONDIRIMBO RIBANZIRIZA IVANJILI (2 Tim 1, 10)
Alleluya AIleluya.
Yezu Kristu, Umukiza wacu yatsinze urupfu,
atangaza ubugingo abigirishije Inkuru Nziza.
Alleluya.
IVANJILI
+ Luka (Lk 9, 43b-45)
43bMu gihe bose bagitangarira ibyo Yezu yakoraga byose, abwira abigishwa be ati 44«Mwebweho mutege amatwi mwumve ibyo ngiye kubabwira : dore Umwana w’umuntu agiye kugabizwa abantu. » 45Ariko ntibumva iryo jambo ribabera urujijo, ntibasobanukirwa kandi batinya kumusobanuza.


text:
Intambwe 5 zatuma ugera ku ntego zawe mu by’ Umwuka.
Ntabwo dukwiye gutegereza igihe runaka mu mwaka kugira ngo dushyireho intego zacu zituma dukomera mu by’umwuka. Mu by’ukuri gutegereza igihe runaka wenda gitinda kugira ngo dukore impinduka niyo cyaba icyumweru gishya cyangwa dutangiye ,umwaka cyangwa ukwezi dutangiye byaba ari ikimwaro gikwiye no gusabirwa imbabazi ndetse no kwirengagiza ibyagakwiye gukorwa. Impinduka ni ikintu ndakumirwa yewe kirashimisha iyo gikozwe neza noneho mu buryo bwacu.
* Igore
Nta kintu na kimwe uzategura kitazagusaba kwitanga ndetse no kugira ibyo wigomwa cyangwa ngo kigire bimwe mu byawe kigusaba kwigomwa.Niba bidateye bitya,ubwo icyo kintu wenda waragitangiye cyangwa ntabwo ari ngombwa kugikora.Niba uri umuntu utekereza mu buryo bwagutse mu bijyanye n’ Umwuka ndetse ukaba ubyitaho ukeneye kugira icyo wakora ngo ukomeze gukomera no kwaguka mu by’umwuka.
* Irinde guhekenya ibyo utari bukanje (gutapfuna) neza.
Ni byiza kugira icyifuzo,iyerekwa ariko na none dukeneye no kubishyira mu bikorwa kuruta kubivuga no kubitekereza.Byaba ari ugukora ubusa wihaye intego noneho intego z’umwuka ariko ukaba uzi neza ko utazazishyira mu bikorwa cyangwa utazaharanira kubigeraho.
* Kwiha igihe
Kwiha igihe ntarengwa ni bimwe mu buryo bwiza bwafasha umuntu kwihutisha intego yihaye ndetse no kubifata nk’ibyihutirwa. Gerageza wihe intego n’igihe wumve inzozi zawe mu by’umwuka byazagerwaho.
* Gira umugambi uhamye.
Ukuri gushirira mu biganiro. Ntugategurire kutagera ku ntego cyangwa ngo unanirwe gutegura. Ikosa rikomeye benshi muri twe dukunda gukora iyo hari imico yacu dukeneye guhindura. Kwiha gahunda y’ibikorwa ndetse n’gihe bizakorerwa ni kimwe mu byatuma umuntu agera ku ntego yihaye. No mu by’umwuka rero ni uko bikwiye kugenda.
Nicodem/ agakiza.org


text:
Abitabiriye iki giterane cyabaye tariki 7 Kanama 2016 gihuje amadini n’amatorero yo mu Karere ka Rusizi, bavuze ko ari inkingi ikomeye yo kwimakaza imiyoborere myiza.
Pasiteri Muyoboke Jonathan, Umuyobozi akaba n’Umuvugizi w’Itorero “Goshen Aguka Church” mu Rwanda, yagize ati “Hari inkingi z’imiyoborere myiza ariko uku gishima Imana kw’abayobozi guhesha igihugu n’abagituye umugisha.”
Abaje muri aya masengesho bashimye Leta y’u Rwanda ku bw’umudendezo yabahaye ikemera ko iki giterane kiba, bakabasha gushima Imana yongeye kuzura u Rwanda rukaba igihugu cyiza, nyuma ya Jenoside yakorewe Abatutsi mu 1994.
Mushikiwabo Grace, umwe mu bitabiriye iki giterane, avuga ko icyo bashimira Imana cyane ari uko yakuye u Rwanda muri Jenoside yakorewe Abatutsi, none ubu Abanyarwanda bakaba barongeye guhura nta mwiryane, basenyera umugozi umwe.
Ndagijimana David we avuga ko hari abamara kurengwa bakibagirwa Imana ariko ngo bashimira ubuyobozi bw’u Rwanda bwibuka gushyira Imana imbere mu byo bukora. Ibyo ngo bitera abemera Imana kuyishima kandi bigatuma igihugu kigira umugisha.
Yagize ati “Abantu bandi bamara kurengwa ugasanga iby’Imana babishyize inyuma ariko iki ni igihugu gifite ubuyobozi buha agaciro ibikorwa by’Imana. Ibyo bidutera gushima Imana tuyisaba ngo yakire amashimwe yacu kandi ikomeze kudushyigikirira n’ubuyobozi bwacu, tubona bizarushaho kutuzanira umugisha.”
Umunyamabanga Nshingwabikorwa w’Umurenge wa Kamembe, Ntivuguruzwa Gervais, avuga ko bishimira ubufatanye n’ubwuzuzanye abanyamadini n’amatorero bagirana n’ubuyobozi bwa Leta bwo kubaka amateka mashya kandi meza bitandukanye n’ahandi abanyamadini birirwa mu ntambara.
Yagize ati “Twaje kwifatanya kugira ngo tubashimire ubufatanye bwo kubaka amateka mashya. Mujya mwumva ibihugu byinshi bibamo intambara z’abanyamadini ariko ntabwo amasomo twakuye ku gihugu cyacu twayarengaho ngo usigare urebamo mugezi wawe ikibazo aho kumubonamo igisubizo.”


text:
Umushita wo mu butayu (acacia du desert).
Mu Butayu nzahatera imyerezi n’IMISHITA, n’’imihadasi, n’ibiti by’amavuta ; kandi mu kidaturwa nzahatera ibiti by’imiberoshi n’imitidari n’ imiteyashuri bikurane.( Yesaya 41 : 19)
Turaganira ku giti cyitwa UMUSHITA cyangwa « acacia » mu rurimi rw’urunyamahanga.. Hari ubwoko bwinshi bw’icyo giti, ariko twebwe turareba kuri acacia yo mu butayu. Icyo giti gikurira ahantu humye, hatagira imvura, mu musenyi, hirya no hino nta bindi biti bikiba hafi. Igiti gikuru kigera kuri metero 12 ujya hejuru.
1. IGITANDUKAYA ICYO GITI N’IBINDI BITI
Nta mizi yo ku ruhande kigira
Gifite umuzi umwe gusa ujya epfo ungana n’uburebure bw’igiti ujya hejuru ukubye gatatu n’ukuvuga metero 12 x 3 = 36 m. Umuzi ujya epfo uraruta igiti ubwacyo
Naho kiri mu butayu gihora gisa neza (vert)
N’igiti gikomeye cyane.
Hejuru y’inzuzi, kirareremba.
2. AKAMARO KICYO GITI
Ubusanzwe kibazwamo ubwato bwiza , bukomeye, butiremereye (léger) butibira cyangwa ngo butwarwe n’amazi, naho haba hari imiraba.
Mw’isezerano rya kera Imana yabwiye Mose ati : « Kandi bazabaze isanduku mu giti cyitwa umushita « …… », ushyire muri iyo sanduku ibihamya nzaguha ». (kuva25 :10,16). Imana yishimiye uburyo icyo giti kimeze, itegeka ko aricyo bakoramo asanduku y’isezerano.
3. DORE UKO IYO SANDUGU YAKOZWE
1° Icyo giti cyaratemwe kigwa hasi.
2° Kugirango kivemwo isandugu cyarabajwe.
3° Kuko ari igiti gikomeye, byabaye ngombwa ko kibazwa n’ababaji benshi, ndetse bakoresha n’udukoresho tutari tumwe, hari udukorogoshora, hari udukuba kugira ngo urubaho rworohere, n’ibindi……
4° Iyo sandugu imaze kubazwa, yasizwe zahabu imbere n’inyuma, no ku maboko yo kuyiterura ( Kuvayo 25 : 11 – 15)
4. ICYO GITI GISOBANURA IKI KURI TWEBWE
Iyo sandugu ikozwe muri “acacia” isize na zahabu yabikaga ya mabuye yanditseho amategeko yahawe Mose. Iyo sanduku yajyaga imbere ubwoko bw’Imana aho bacaga hose bajya mu gihugu cy’isezerano.
Uyu munsi, umukristo niwe ugendana amategeko n’amasezerano y’Imana muri we. Ni nacyo gituma uwo mukristo ategurwa hakiri kare ndetse na mbere y’uko akizwa. Hari abantu kuva mu buto bwabo bakurira mu bibazo gusa, mu butayu, ntibagire nuwo biyambaza.
Na none bagirirwa ubuntu bwo gukizwa, ugasanga bahora mu butayu, bagahora bari kubazwa buri munsi, bagahorana ibibazo bitagira ibisubizo, kandi basenga, bakora n’imirimo y’Imana. Bagatekereza uhereye mu bwana bwabo, bagasanga nta kintu kinini cyahindutse ku bijyanye no kubabazwa na ndetse bamaze no gukizwa.
Umuntu umeze artyo aba ahirwa. Ni umukunzi w’Imana. Arategurwa kuva hakiri kare, agaca muri ibi ndetse no muri biriya ari kubazwa ( kubaaza) kugira ngo amabanga y’Imana abone aho ajya. Arabazwa kamere, kugeza igihe asigwa zahabu ariyo mwuka wera.
Nta wukorera Imana atarateguwe.
5. IBIRANGA UWO MUNTU UGERERANYWA NA ACACIA YO MU BUTAYU
1° Umumenyera ku mbuto;
2° Umurebye umubona asa n’abandi, nubwo yaba atanaboneka cyane ariko mu gihe cy’ibibazo usanga ahagaze neza.
3° Ntashakira ibisubizo ku bandi imizi ye yaramanutse cyane nka ya yindi ya acacia, ashakira igisubizo ku Mana
4° Uko bamubona siko ameze
Ubundi tumenyereye kubona ibiti imizi yabyo itambika ku mpande, kenshi iyo irasenya. Ibindi biti ntibihagarara kuko bibangamiwe nicyo kindi. Iyo bitewe iruhande y’amazu birayasenya.
N’umuntu utarateguwe nka “acacia”, aratobekeranya, akagonganisha abantu, agatera uruhagarara aho atuye.
Isandugu y’isezerano ntiyashoboraga kuvunguka imbere n’inyuma kuko yari isizwe zahabu.
Nigeze gutumirwa n’ undi mudamu dukorana gusangira n’abakoresha be, nyuma y’imirimo twari tumaze gukora. Uwo mu damu ntitwari twegeranye aho twari twicaye. Aho yari yicaye, umukoresha atangira kubwira abashyitsi ukuntu uwo mudamu ari umunebwe ku kazi, ari ntacyo akora, n’amashuri ye ko ari nta kigenda. Mbese nta cyo amaze. Ibyo jyewe sinabyumvise nari nifashe neza ndi kwihereza agafi nagafiriti.
Hashize iminsi ibiri, wa mu mudamu antekerereza ibyamubayeho uwo munsi, nanjye mubaza igituma twatahanye ntabimbwire ahubwo tukaganira ibindi kandi ubona ari nta kibazo yigeze agira. Yaransubije ati: “Mu buzima bwanjye, nahisemo kudahindurwa n’imyifatire cyangwa se na “ attitude” y’undi muntu. Iyo mbishingiyeho, bimbuza amahoro. Ahubwo nihutira kubaza Imana niba koko ibiri kuvugwa ari koko cyangwa se ari ibinyoma.
Isomo twakura kuri iki giti, nuko twemeye tugatemwa tukagera hasi, tukabazwa, tuba ibikoresho byejejwe bigirira Imana umumaro. Dushinze imizi yacu cyane mu Mana, nta kidusubiza inyuma, kuko igisubizo kiri muri yo. Imana yemera kuducisha aho, ikatwuzuza umwuka wayo tukabaho twiteze gutabarwa nayo.
Imana Ibahe Umugisha.


text:
Rwanda | Muhanga: abana batowe guhagararira abandi biyemeje kurwanya ihohoterwa bakorewa
Mu karere ka Muhanga, abana batoye abana bagenzi babo bazabahagararira ku rwego rw’akarere kugirango bajye babafasha gukemura bimwe mu bibazo bahura nabyo. Mu byo abana batowe biyemeje birimo no kwita ku More...
Muhanga: Abikorera baritegura kwibuka bagenzi babo bazize Jenoside
Abikorere bo mu karere ka Muhanga mu ntara y’Amajyepfo baritegura kwibuka bagenzi babo bakoraga umwuga umwe bazize jenoside yakorewe abatutsi mu mwaka w’1994. Aba bikorera bo mu mirenge yose yo mu More...
Nyamasheke: Abaturage basabwe kurwanya amakimbirane yo mu miryango.
Mu muganda udasanzwe wo kurwanya no guhangana n’ibiza wabaye kuri uyu wa16/5/2012, umuyobozi wa polisi mu ntara y’iburengerazuba Seminega Jean Baptiste yasabye abaturage b’akarere ka Nyamasheke More...
Kamonyi: Abaturage barasabwa kwita ku mutekano w’abaturanyi babo
Mu kiganiro abaturage bo mu mudugudu wa Ryabitana, akagari ka Gihinga, umurenge wa Gacurabwenge, bagiranye n’abayobozi nyuma y’umuganda wo ku itariki 28/4/2012, Guverineri w’Intara y’Amajyepfo More...
Bugesera: Urubyiruko rwiyemeje guhagurukira ikibazo cy’ibiyobyabwenge
urubyiruko Inzego z’urubyiruko mu karere ka Bugesera zirasabwa gufata iya mbere mu gukangurira urubyiruko bagenzi babo kwirinda ibiyobyabwenge kuko ababikoresha babana na bo umunsi ku munsi. Ibyo babikanguriwe More...


text:
Imana ikora ibingana n’ imbaraga ziturimo Pastor Emmanuel
IMANA IKORA IBINGANA N’IMBARAGA ZITURIMO
Abefeso 3:20 Nuko Ibasha gukora ibiruta cyane ibyo dusaba, ndetse n’ibyo twibwira byose nk’uko imbaraga zayo ziri zidukoreramo.
Iri jambo riratwereka ko Imana ishoboye gukora ibirenze, ariko imbaraga zidukoreramo, nizo ziduhesha iby’Imana. Ikibazo suko Imana itaduha ibyo twasabye, ahubwo imbaraga dufite, nizo ziduha gusingira ibyo twahawe.
Dushaka kuzana ibintu ngo bitugereho, ariko tukabura imbaraga zibikurura ; turi imbere y’Imana, dusabe iduhe imbaraga zibasha gukurura ubushake bwayo.
Luka1:14, 80 14 Azakubera umunezero n’ibyishimo, kandi benshi bazanezererwa kuvuka kwe. 80. Uwo mwana arakura, agwiza imbaraga z’umutima, aguma mu butayu
Uyu mwana kugirango abere ababyeyi umunezero, yabanje kuba mu butayu ; afite uko yambara afite n’ibiryo runaka ategekewe kurya ; ibyo byose nibyo byamukomeje. Natwe kugirango tugire izi mbaraga, hari aho tunyura, hari uko dukwiye kubaho.
Hari ibintu bitumaramo imbaraga :
1. Ibyaha :
Umukristo iyo abaho mu buzima bwo gukora ibyaha ntagira imbaraga, mu minsi turimo abantu bafite ishusho yo kwera ariko bahakana Imbaraga zako ; izi mbaraga kugira ngo zitubemo twitandukanye n’icyaha cyose.
2. Kutirinda :
Izi mbaraga iyo umuntu atirinda ntazigira, kudaha agaciro iby’Imana ni byo bituma abantu batirinda, kuko umuntu wese ikintu kimufitiye agaciro arakirinda. Umukristo akwiriye kwirinda uko agenda, uko avuga, uko akora, uko yambara, no mu mibanire ye n’abandi.
3. Icyacumi :
Gutanga icyacumi ni itegeko ry’Imana, si iry’umuntu uwari we wese ; Imana yaravuze ngo ’Ngaho nimubingeragereshe, murebe ko ntazabagomororera imigomero yo mu ijuru, nkabasukaho umugisha mu kabura aho muwukwiza. Uwanga gutanga icyacumi ni itegeko ry’Imana aba yanze niyo mpamvu atagira imbaraga.
4. Amagambo :
Amagambo ni intwaro satani akoresha ngo amaremo abantu imbaraga ; abantu benshi aho kuba abazamu b’ubugingo bwabo baba abazamu b’abandi, bakirirwa bavuga ibyo abandi badakora neza
5. Kuvuga nabi ubuyobozi bwaba ubw’itorero cyangwa ubw’igihugu :
Birahumanya, naho byaba ari ukuri, ntitubyemerewe. Miriyamu yaneguye Mose ko yarongoye umunyegiputakazi, bibabaza Imana imuteza ibibembe. Tuzirikaneko twahawe umutwaro wo gusengera abami n’abatware.
6. Kutitandukanya :
Ikindi kimaramo abantu imbaraga, ni ukwivanga n’abantu tudahuje kwizera. Ijambo ry’Imana riratubwira ngo, ntitukifatanye n’abatizera tudahwanye.
7. Kwirema ibice :
Imana yatangaje ko izi ubwoko bubiri ; abanyabyaha n’abakristo, umuntu iyo ari muri Kristo aba icyaremwe gishya ibya kera biba bishize ;
8. Ubwoko n’imiryango :
Si uguhakana inkomoko yawe, ariko ntubiha agaciro ngo bitume ugenzereza nabi uwo mudahuje ngo wite k’uwo muhuje ubwoko.
9. Amaganya :
Umuntu uba mu nzu y’Imana yagombye guhora ayishima ; bituma agenda agwiza imbaraga, aho ari akahahindura amasoko ariko uhorana amaganya ntiyunguka. (Zaburi 84:5-8)
Izi mbaraga dusaba iyo zije zikemura ibibazo byo mu mwuka no mu buzima busanzwe. Dukwiriye gutegereza Imana ikaduha Imbaraga kugirango tube abagabo nyabagabo bo gukora umurimo w’Imana.
Niyo mpamvu Yesu atahise yemerera abigishwa, guhita bajya kwigisha kandi yarabanje kubigisha mu myaka itatu, ahubwo yabasabye kubanza gushaka imbaraga (Ibyakozwe 1:8).
Niba dushaka imbaraga z’Imana, twiyeze kandi twitandukanye n’ikibi cyose ; ahubwo twishimire amategeko y’Uwiteka kandi tuyagenderemo.
Imana idufashe


text:
Waba uzi impamvu zitera abantu kugwa ?
a) Bubaka inyubako zitagira urufatiro (1Abakorinto 3 :10)
Akenshi abantu birengagiza ko dukizwa kubwo kwizera Kristo no kwihana ibyaha, arirwo rufatiro nyakuri rw’ubukristo kandi rukaba ari narwo twubakiraho imirimo yose dukora.
Bityo rero bamwe bagwa mu byaha ariko kubwo gutinya gutakaza icyubahiro,titres z’akazi bakishimira gukomeza gukora imirimo y’Imana nyamara nta ngororano kuko bayikorera hejuru y’umutima ubacira urubanza ariko ntibemere kwihana ngo basubire kurufatiro. Umurimo wose dukora ukwiriye kubakira ku gukiranuka n’umutima utaducira urubanza.
b) Biringira iby’agaciro gake bitaramba
Akenshi abantu bahitamo ibisubizo bitaramba mu bibazo byabo, aho kureka ngo bayoborwe n’Imana uko babicyemura ahubwo bakicira inzira nyamara zihishemo umutego wa Satani . «Kuko abantu banjye bakoze ibyaha bibiri: baranyimuye kandi ari jye soko y’amazi y’ubugingo, kandi bibikorogoshoreye ibitega mu rutare, ndetse ni ibitega bitobotse bitabasha gukomeza amazi». Yeremiya 2:13.
Gushyira umutima ku butunzi, kwiringira abakomeye, kwishingikiriza kumwanya n’icyubahiro umuntu afite muri sociaty byose bitera kwimura Imana maze iby’isi bikabahindukira ibyiringiro.
Ntawabasha rero gukorera abami babiri. Akenshi aho kwitanga tumaramaje ngo dukorere Umwami wacu Yesu Kristo, usanga tumubangikanya na Satani kuko we ibihembo atwereka ni ubutunzi bwo mu isi, ni icyubahiro, ni umwanya mwiza mu kazi.
Nyamara,«Abashaka ubwiza n’icyubahiro no kudapfa babishakisha gukora ibyiza badacogora, izabitura ubugingo buhoraho». Abaroma 2:7.
Ibi byose rero bitera ubugingo bwa bamwe guhora buhondobera, badashikama mu gakiza kuko bifuza guhaza iby’irari ryabo ntibahe agaciro iby’ubugingo buhoraho.
C) Bamburwa ibyiringiro n’amakuba yo muri uru rugendo.
Yakobo 1:12 Amakuba y’uburyo bwinshi: ubukene, inzara, indwara zirambye,kubura urushako cangwa se urubyaro, kwangwa no kurenganywa n’ibindi ajya ananiza abantu mu nzira ijya mu ijuru bakagwa (bakava mu byizerwa).Nyamara “Hahirwa uwihanganira ibimugerageza kuko namara kwemerwa azahabwa ikamba ry’ubugingo iryo Imana yasezeranije abayikunda”.
Nyuma rero yo gukora ibyo gukiranuka, ufite umutima utagucira urubanza nibwo uba ukwiriye kwatura iri jambo uti: « Kuko ubwo yababajwe no kugeragezwa ubwe, abasha no gutabara abageragezwa bose ». Abaheburayo 2:18.


text:
Nuko Petero abaza Yesu ati “ Mbese nkatwe ko twasize byose tukagukurikira, bizagenda bite!”
Nuko Petero aramubaza ati “ Mbese nkatwe ko twasize byose tukagukurikira, bizagenda bite?”Matayo 19: 27
Ayiwee, Petero yari yasubiye iwabo mu mubiri, kandi muziko Bibiliya ijya itubwira ngo iyo turi iwacu mu mubiri, tuba turi kure y’Imana. Ubwo yitegereje ibintu yaretse kubwa Yesu, atekereza imirimo yajyaga yikorera yabyaraga inyungu, yitegereza wenda inshuti yaretse kubwa Yesu kuko nabyo bijya bibaho, yibaza wenda abantu bo mu muryango bamucitseho kuko yemeye gukurikira Yesu, yibaza uko yari abayeho mbere …… arangije yigira inama yo kwibariza nyirubwite ariwe Yesu! Ati mbese ko ubu twasize byose tukagukurikira, bizagenda bite! Cyangwa se amaherezo yacu azaba ayahe! Iki kibazo cyari gifite ishingiro kuko nundi muntu wese ufite ubwenge butekereza yari kubyibazaho! Yesu adusure
Muri iri iyi nyigisho harimo ijambo rikomeye ryitwa “ Gusiga byose kubwa Kristo” ntabwo byoroshye. Aya magambo anyibutsa andi ari muri Matayo 13:46 avuga ku muntu ngo w’umutunzi washakaga imaragarita nziza, nuko ngo abonye imwe y’igiciro aragenda ngo umunezero umutera kugurisha ibyo yari atunze byose kugirango abone uko agura iyo imwe. Yesu aduhane umugisha.
Petero nawe yari yarasize byose cyangwa se mu yandi magambo yari yaragurishije byose kubwo ubutunzi butagira akagero aribwo kumenya Yesu. Amen
Byanze bikunze, hari ibintu ugurisha cyangwa ureka/ wigomwa, iyo ushaka kugura agakiza. Iri ryo ni ihame ryo mu nzira ijya mu ijuru, kuko na Yesu yaravuze ngo umuntu nashaka kumukurikira abanze yiyange, yikorerere umusaraba we iminsi yose amukurikire.
Yesu rero asubiza Petero amurema umutima! Imana ishimwe! Ni nkaho yakamubwiye ati humura ntawankoreye ngo yikorere amaboko! Imana ishimwe cyane! Ati niba ba shobuja bo mu isi bazi guhemba ni Yesu utamenya ko umuntu hari byinshi yigomwe kugirango amukurikire! Ni Yesu se utamenya ko wagurishije byinshi wari wubatseho byari bigufitiye inyungu , kugirango urebe ko waronka ubugingo budashira! Yesu aturengere.
“ Umuntu wese wasize urugo cyangwa bene se , cyangwa bashiki be, cyangwa se , cyangwa nyina, cyangwa abana, cyangwa amasambu kubw’izina ryanjye, azahabwa ibibiruta inshuro ijana kandi azaragwa ubugingo buhoraho” Matayo 19:29
Muri iri jambo, nagirango nanjye nkureme umutima mu izina rya Yesu, nkubwirengo hari ingororano zo gukurikira Yesu , haba muri ubu buzima bwa none ndetse no mu buzaza. Birashoboka ko abandi bantu batahita babisobanukirwa ndetse wenda nawe wari utangiye kwibaza nka Petero ku nyungu zo gukurikira Yesu, ariko ongera usenge Imana igufungure amaso ubashe kureba ibitangaza byo mu mategeko yayo.
Yesu aduhane umugisha.


text:
Safi, Nizzo na Humble Jizzo bibumbiye hamwe muri iryo tsinda bamaze imyaka igera ku munani bakora umuziki, bagiye gutaramira mu Karere ka Huye, aho batangiriye umuziki mu mwaka wa 2008.
Icyo gitaramo kizaba kuwa Gatandatu taliki ya 3 Ukuboza 2016, mu nzu Mberabyombi y’Akarere ka Huye, aho biteganyijwe ko kizatangira ki isaha ya saa cyenda zo ku gicamunsi, kizagaragaramo n’abandi bahanzi barimo Riderman, Charly& Nina ndetse na Dj Pius.
Bamwe mu bakunzi ba Urban Boyz bo mu Karere ka Huye, babwiye IGIHE ko icyo gitaramo biteguye kuzacyitabira ku bwinshi kandi ari n’umwanya wabo wo kwereka Urban Boyz urukundo bayifitiye.
Assouman Mwiseneza yagize ati “Urban Boyz ndayikunda cyane, kandi narabashyigikiye cyane muri Guma Guma, […] igitaramo cyabo turacyishimiye cyane, kuko ni abavandimwe bacu, kandi tuzaza kubana nabo no kubashyigikira tubereka ko i Huye tubakunda”.
Solange Nirere na we yagize ati “Ubundi ibintu byo gukunda umuziki n’abahanzi byanjemo kubera Urban Boyz, igitaramo cyabo ndabizi ko kizaba, kuko numvise kuri radiyo babivuga. Nzacyitabira, ahubwo ndumva gitinze kuba, kuko kuba nabo barahisemo kuza hano i Butare kumurika album, ni uko bahakunda kandi ni ku ivuko, nta mpamvu yo kuhibagirwa rero”.
Alphonse Mpendwanzi, umwe mu bafite uruhare rukomeye mu itegurwa ry’iki gitaramo avuga ko cyateguwe mu rwego rwo gususurutsa abakunzi b’umuziki mu Karere ka Huye ndetse ngo biteze ko kizagenda neza ku buryo abazacyitabira bazataha bishimye.
Mpendwanzi usanzwe ufite inzu icuruza ibyuma by’umuziki yitwa Electronic Data System, avuga ko yiyemeje kujya ategurira Abanye-Huye ibitaramo byinshi, kandi nta muhanzi uzongera kuvunika avana ibyuma i Kigali, kuko nabo basigaye babifite.
Yagize ati “Tuzaboneraho n’umwanya wo kwerekana ko dusigaye dufite ibyuma bimeze neza, kuko ubundi abahanzi bajyaga baturuka i Kigali bakaza bikorereye ibyuma, ariko turashaka kubereka ko ibyuma muri Huye tubifite kandi natwe dukunda umuziki, kandi twiyemeje gufatanya nabo”.
Mu kiganiro na IGIHE, Humble Jizzo, yavuze ko icyo gitaramo kizaba gifite umwihariko, mu rwego rwo gushimisha abafana by’umwihariko abanyeshuri bari mu biruhuko.
Yagize ati “Mbere na mbere tubazaniye igikombe cyacu kandi cyabo duherutse kwegukana muri PGGSS, tuzakizengurukana mu mujyi hose no mu bindi bice bya Tumba, Rango n’ahandi. Ikindi ni uko tubazanyiye Album yacu ya gatandatu, twari tumaze igihe tutahagera, turabakumbuye muri rusange kandi twiteguye kubashimisha. Igitaramo kizatangira kare ku buryo yaba abana bato, urubyiruko , ababyeyi, abana bari mu biruhuko bazabasha kucyitabira, kuko saa cyenda kizaba gitangiye”.
Album ya gatandatu Urban Boyz igiye gushyira hanze izaba igizwe n’indirimbo icumi z’indobanure, zizaba ziganjemo izifite amazina n’amwe mu magambo yiganjemo ayo mu rurimi rw’Icyongereza.
Iyo album izaba igizwe n’indirimbo zirimo ‘Call Me’, ‘So Good’, ‘Till I Die’, ‘Adamu na Eva’, ‘Aragiye’, ‘Show Me Love’, ‘Nkunda Ibyo Bintu’, ‘Pete Kidole’, na ‘Narihanaguye’.
Kwinjira muri icyo gitaramo ni amafaranga y’u Rwanda ibihumbi bitatu (3 000 Frw) muri VIP, naho ahasanzwe ni ibihumbi bibiri (2 000 Frw).


text:
Iki gitaramo kizahuza Heman Worshipers International n’abahanzi bakunzwe cyane muri iki gihe mu ndirimbo zihimbaza Imana Patient Bizimana na Israel Mbonyi ndetse n’amwe mu matsinda akomeye yo kuramya no guhimbaza yo mu Rwanda.
Umuyobozi wa Heman Worshipers International, Bigangu Prosper yabwiye itangazamakuru ko iki gitaramo cyabo ‘Kuramya ni ijuru ku isi Live DVD Launch’ kizaba tariki 9 Ukwakira 2016 kikazabera i Nyarutarama ku rusengero rwa Christian Life Assembly (CLA) guhera saa cyenda z’amanywa kugeza saa moya z’umugoroba.
Yagize ati “Muri iki gitaramo cyacu, Heman worshipers International izaba iri kumwe na Patient Bizimana, Israel Mbonyi ndetse n’amwe mu matsinda akomeye ndetse akunzwe cyane hano mu Rwanda; Alarm Ministries, Gisubizo Ministries, Healing Worship Team na True Promises n’abandi.”
Yavuze ko muri iki gitaramo cyabo biteze kuzaboneramo umugisha kandi roho z’abazacyitabira zizarushaho kwegerana n’Imana binyuze mu nyigisho zizatangwa na Pastor Julienne Kabanda.
Iki gitaramo kirihariye, kucyinjiramo ni ukugura DVD yakozwe mu buryo bw’umwimerere [Live] ari nayo izamurikwa uwo munsi. Ku munsi w’igitaramo izaba igurishwa amafaranga ibihumbi bitanu(5000Frw). Abazinjira bataguze DVD bazishyura ibihumbi bitatu (3000Frw) nk’uko ubuyobozi bwa Heman Worshipers bwabitangaje.


text:
ISHYAKA PS IMBERAKURI RYASHYIZE MURI KOMITE NYOBOZI ABAYOBOZI B’AGATEGANYO.
Rishingiye ku byifuzo by’imbaga y’abarwanashyaka b’ishyaka PS Imberakuri hirya no hino mu gihugu ndetse no hanze yacyo; Rigarutse ku mahame n’amategeko agenga ihura n’iyuzuza nshingano bya komite nyobozi;
Ryibukije itangazo rigenewe abanyamakuru N° 013/P.S.IMB/014 ryo kuwa 06 Nyakanga 2014; Ishyaka PS Imberakuri ritangarije Abanyarwanda, Inshuti z’u Rwanda n’Imberakuri by’umwihariko ibi bikurikira:
Ingingo ya mbere:
Mu rwego rwo kuzuza inshingano za Komite Nyobozi y’ishyaka, Ishyaka PS Imberakuri ryasanze ari ngombwa ko inzego z’ishyaka zitari zihagararariwe muri iyo Komite zahabwa abayobozi b’agateganyo bityo bagafatanya mu buzuza imyanya itari ihagarariwe.
Ingingo ya Kabiri
Ni muri urwo rwego rwo gushimangira amategeko Abarwanashyaka bishyiriyeho no gutunganya inshingano Ishyaka ryiyemeje, imyanya itari ihagarariwe ikaba yabonye abayobozi b’agateganyo muburyo bukurikira:
1. Umwanya wa Visi Prezida: Bwana Jean Pierre NIBASEKE;
2. Umunyamabanga ushinzwe Umuryango n’Urubyiruko : UMUTEGARUGORI
Ingingo ya Gatatu,
Ishyaka PS Imberakuri riributsa Imberakuri zose ko abayobozi bashya bagiyeho ku buryo bw’agateganyo, bityo rikaba rizabamenyesha igihe ni kigera cyo kwiyamamariza iyo myanya kugirango buri wese ubishaka azashobore gutanga kandidatire ye.
Ingingo ya kane:
Ishyaka PS Imberakuri rishimiye Imberakuri zose n’abandi bose bose dukomeje gufatanya mu gukomeza umutsi duharanira kubona igihugu twese dufiteho uburenganzira bumwe, igihugu twese twibonamo. Ibyo bizashoboka ari uko abanyarwanda dushoboye kwicarana tugashakira hamwe icyatugeza ku butabera nyabwo baharanira urukundo kandi ruganisha ku isaranganywa ry’umurimo.
Bikorewe i Kigali kuwa 21 Gashyantare 2015
Umunyamabanga Mukuru akaba n’Umuvugizi wa PS IMBERAKURI
MWIZERWA Sylver (sé)


text:
Nukuri bayobozi reka mbabwire muricara muntebe mugategeka bikaba ukwezi kwashira mugahembwa ariko muge mwibuka ko harutagira shinge narugero ubaho aruko yashakishije mubushobozi bwe nuko rero muce inkoni inzampa ejo mutaba nka nebukadinezari wishyize hejuru i Mana ikamucisha bugufi nuko rero abaturage na bi Mana namwe mureke kubagora cyane ahubwo mubabe hafi murakoze
KUBWAJYE NDABONA IBI BYEMEZO. BITAZAKEMURA IKIBAZO KUKO BIZONGERERA ABAZUNGUZAGI INZARA. ARIKO ABAFASHE IBIBYEMEZO BAZI UKUNTU INZARA IRYANA ?? BABABONEYE AHO BAKORERA BOSE NIBYO BYAGIRA AKAMARO KUBAZUNGUZYI NO KURI RETA.
ariko mwagiye mumenya ko abanyu bashonye urabona ubuzunguzayi budatunze beshi
ariko mwagiye mumenya ko abanyu bashonye urabona ubuzunguzayi budatunze beshi
Hahahahaaaaaa!!!!! Aba bayobozi ubanza barabuze ibyo bakora. Aba client se ko ari aba client kdi igihombo ko ari icyabo nibagura ibitari quality. Ndumva icyemezo mwafashe kigayitse ku mu client uguze. Mibashakire abazunguzayi aho bakorera aba client dusanga abacuruza aho bacururiza. Tuzabasanga aho bacururiza.
Ibyo ndabifata nkubugoryi abayobozi barimo....ese ubwo wahura numuntu ushaka ikintu ukanga kukigura....sha mureke umurengwe


text:
Abagore bo mu karere ka Rusizi bahangayikishijwe n’imibereho yabo mu gihe abagabo batunga ingo bamaze igihe kinini mu bushomeri kuva igihe imirimo y’uburyobyi mu kiyaga cya Kivu yahagarikiwe mu mezi abiri ashize.
Ifungwa ry’ikiyaga cya Kivu rikorwa buri mwaka, hagamijwe kongera umusaruro w’amafi, ariko mu gihe gifunzwe abashingiye imibereho yabo ku bikorwa bijyanye n’uburobyi gusa Babura ahandi bakura amafaranga.
Bamwe mu bagaragaje iki kibazo ni abagore baba basanzwe nta kindi bakora, uretse gutegereza ko abagabo bazana isambaza barobye cyangwa amafaranga bazikuyemo.
Bavuga ko bamwe muri bo barambiwe iyo mibereho yo guhora bategereje isambaza zarobwe n’abagabo babo, na bo bakaba barishoye mu mazi bakajya kuroba, n’ubwo bo bavuga ko bakigowe no kurara baroba nk’abagabo.
Iki kibazo cy’ubushomeri bwatewe no guhagarika ibikorwa by’uburobyi bemeza ko ingaruka zacyo zigera kuri buri wese.
Nyiraneza Thamar, utuye mu mudugudu wa Gaturo, Akagari ka Bugarura yagize ati “Twe abagore rwose muri iyi minsi tumerewe nabi kubera ko abagabo bacu bagiye kumara amezi abiri mu bushomeri kuko kiriya kiyaga ni cyo dukuramo ibiribwa n’amafaranga agura ibindi. Ubwato bwagombaga kwinjiza buparitse aho, twumva bitugoye rwose ku buryo n’abana bacu bashobora kwicwa n’inzara mu bihe nk’ibi n’ibintu byose byahenze.”
Abagabo na bo bavuga ko kuba bari mu ngo amezi abiri agashira nta kandi kazi bafite bibatera ibibazo bikomeye cyane, ku buryo bishobora no kubatera irari ryo kwegera abagore bafite ifaranga cyangwa kwambuka bakajya kubashaka hakurya y’amazi bagata ingo zabo kuko baba babona ntacyo bazimariye.
Barasaba ko igihe cyo gufunga ikiyaga cya Kivu cyagabanywa cyangwa bigakorwa mu mpeshyi bashobora kubona nibura akazi k’ubuyede hakurya y’amazi, na ho ubundi ngo iyi minsi ibasiga mu bibazo.
Umuyobozi w’aka karere wungirije ushinzwe imibereho myiza y’abaturage Nsigaye Emmanuel, avuga ko icyakemura ibi byose ari uko hashobora gutekerezwa imirimo yunganira uburobyi, kuko gukomeza gucungira ku Kivu gusa asanga atari byo.
Yagize ati “Hakwiye imirimo yunganira uburobyi kuko kubona abaturage bangana kuriya bose bakora umurimo umwe, waba utari gukorwa bakagira ibibazo bikwiye kwigwaho bigashakirwa umuti urambye.”
Gahunda yo gufunga uburobyi mu kiyaga cya Kivu ikorwa buri mwaka, aho abaturage basabwa guhagarika ibikorwa byose bjyanye n’uburobyi, ibi bigafasha amafi kororoka maze umusaruro w’amafi ukiyongera.
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
Ababyeyi barerera muri GS Ntura Protestant, ishuri riri mu murenge wa Giheke mu karere ka Rusizi, bafite impungenge z’uko abana babo bagiye gutangira amashuri, ibyumba by’amashuri bigiramo bishaje (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Igiterane cyahuzaga amatorero yo mu kagari ka Kamate gisize guhembuka kudasanzwe!
Mu mpera z’icyumweru dusoje nibwo mu kagari ka Kamate, haberaga igiterane cy’ivugabutumwa cyamaze iminsi ibiri, ni ukuvuga kuwa gatandatu kugeza ku cyumweru tariki 25-26/07/2015. Iki giterane kikaba gisize impinduka zikomeye no guhembuka kudasanzwe ku babashije kukitabira.
Iki giterane cyaberaga ku rusengero ruyobowe n’umupasiteri witwa Kereni Banine. Muri iki giterane kandi higishijemo umukozi w’Imana Pastor Desire Habyarimana wakiranywe ubwuzu bwinshi n’imbaga y’abakristo benshi baturutse mu matorero atandukanye abarizwa muri uwo murenge ubwo yageraga aho icyo giterane cyaberaga.
Mu nyigisho yatanze zakoze ku mitima ya benshi zari zishimikiye ku kwezwa aho yagarutse ku ijambo riri mu baheburayo 12:14-17 Mugire umwete wo kubana n’abantu bose amahoro n’uwo kwezwa, kuko utejejwe atazareba Umwami Imana. Mwirinde hatagira umuntu ugwa akava mu buntu bw’Imana, kandi hatagira umuzi wo gusharira umera ukabahagarika imitima abenshi bagahumana, kandi hatabaho umusambanyi cyangwa ukerensa iby’Imana nka Esawu, waguranye umurage we w’umwana w’imfura igaburo rimwe.
Kuko muzi yuko hanyuma ubwo yashakaga kuragwa umugisha atemerewe, kuko atabonye uko yihana nubwo yabishakaga cyane arira.
Yakomeje avuga ko abakristo bakwiriye kugira umwete wo kwezwa kuko utejejwe atazareba Umwami Imana, kandi ko umukristo akwiye kubaho yirinda ikindi cyose ntasharirire abandi ati ubusanzwe ubukristo bugaragazwa n’ imbuto iyo zibuze buba ari ntabwo.
Nyuma y’iyi nyigisho yafashije abatari bake abenshi bahisemo gusengerwa ngo babashe gushyira mu bikorwa icyo ijambo ry’ Imana ribasaba.
Inkuru mu mafoto.
Amateraniro
Pst Kereni ari kwakira abashyitsi
Uko bicara mu materaniro
Chorale ihimbaza Imana
Abakristo muri rusange
Abakristo bifotoranije na Pst Desire
Nyuma ya amateraniro hahuguwe ibyiciro
Amahugurwa y’ abubatse ingo


text:
Huye: Biyemeje guhindura aho batuye bihereyeho
Abatozwa ubutore ngo bazaba intangarugero Abanyeshuri 1800 bo mu Karere ka Huye barangije amashuri yisumbuye, nyuma yo gutozwa ubutore ngo bazahindura imibereho y’aho batuye bihereyeho. Muri rusange, imihigo More...
Ruhango: Intore 1419 zishoje urugerero zashimiwe mu ruhame uko zitwaye
Urubyiruko rw’abasore n’inkumi bagera ku 1419 bari bamaze amezi agera kuri atandatu bari ku rugerero mu bikorwa bitandukanye byo guteza imbere imibereho myiza y’abaturage, bashimiwe mu ruhame More...
Nyabihu: abaturage babona inama y’umushyikirano nk’urubuga rwo gutanga ibitekerezo
Bamwe mu baturage bo mu karere ka Nyabihu basanga inama y’umushyikirano ari ingenzi cyane kandi ifitiye abaturage akamaro kuko ari urubuga rwo kumva ibitekerezo no gukemura  ibibazo byabo byinshi More...
Mu Karere Ka Nyagatare Basoje Icyiciro Cya Kabiri Cy’ Urugerero
NYAGATARE-Abaturage batuye mu murenge wa Rukomo barakangurirwa gufata neza ibikorwa byose byakozwe n’intore zimaze amezi 7 ku rugerero. Ibi bakaba babisabwe na Rwaka Nicolas, umutahira w’intore mu More...
Intore zashoje icyiciro cya mbere cy’urugerero zashimiwe ibikorwa byiza zakoreye akarere ka Gicumbi
Kuri uyu wa gatanu tariki ya 28/06/2013, kimwe n’ahandi mu gihugu hose, mu karere ka Gicumbi hijihijwe umunsi wo gusoza ku mugaragaro urugerero mu cyiciro cyarwo cya mbere cy’intore zo ku mukondo. Umunyamabanga More...
Nyanza: Intore zo ku rugerero zirasaba ubutaha kuzakurirwaho imbogamizi zagize
Ubwo tariki 28/06/2013 hasozwaga icyiciro cya kabiri cy’urugerero mu karere ka Nyanza intore zaho zagaragaje ko n’ubwo ari byinshi byagezweho hatabuze no kubamo imbogamizi bityo zigasaba ko ubutaha More...
Ngo hakwiye impinduka mu ikorwa ry’Urugerero kugira ngo ruzarushe ho kunozwa
Abanyeshuri bo mu karere ka Burera barangije icyiciro cya mbere cy’itorero ryo ku Rugerero batangaza ko bishimira kuba baragiye ku Rugerero ariko bakavuga ko hari ibikwiye guhinduka kugira ngo abazakora More...
Huye: Intore zivuga ko urugerero ari rwiza kandi atari agahato
Hari abavuga ko ibikorwa by’urugerero ari umurimo w’agahato wahawe abana barangije amashuri yisumbuye. Nyamara, intore zakoze uru rugerero zikaba zirangije icyiciro cya kabiri cyarwo, si ko zibivuga. Bamwe More...
Rwanda | Gakenke: Newly elected Children representatives to advocate for school dropouts
Children who were elected to represent others from sector levels to the National Children’s Council have promised to improve the quality of education of their fellow students who usually drop out of schools More...
Rwanda : Ongoing National Census needs sincere involvement, Officials insist
In the security meeting that brought together residents of Ruharambuga sector and different district leaders early 14th.Aug.2012, local residents were asked to trust and cooperate with the census team during the More...


text:
Urubyiruko rwo mu murenge wa Mareba mu Karere ka Bugesera ndetse n’abakuze barahamagarira bagenzi babo kwipimisha agakoko gatera Sida kugira ngo bamenye aho bahagaze, maze babone kurinda ubuzima bwabo binyuze mu mikino.
Nyirahabimana Thérèse umwe mu bitabiriye irushanwa
Ubu butumwa bwo kurwanya Sida bwabimburiwe no gusiganwa ku magare byitabirwa n’abasore, abakobwa b’inkumi n’abagore b’amajigija bageze mu myaka 45, aho banyongaga amagare ku birometero 7 mu muhanda w’igitaka Mareba -Ruhuha.
Muri iryo siganwa kandi abenshi mu baturage bo muri uwo murenge wa Mareba bari bavuye mu ngo zabo barangamiye iyo mikino ari na ko bakurikirana ubutumwa bwo kurwanya Sida bwahatangirwaga hifashishijwe indangururamajwi.
Umunyamabanga nshingwabikorwa w’umurenge wa Mareba Sebatware Magellan, avuga ko imikino n’ibiganiro nk’ibyo bitangirwamo ubutumwa, bigatuma buri wese amenya ububi bwa Sida akanafata ingamba zo kuyirinda no kuyirinda abandi.
Yagize ati “Ari uwanduye agakoko gatera Sida, ari utarandura, iyo yumvise ubutumwa butangirwa ahantu nk’aha bituma amenya uko agomba kwifata, uwanduye akamenya uko agomba gufata imiti, utarandura akifata, byamunanira agakoresha agakingirizo”.
Nyirahabimana Thérèse ni umwe mu bitabiriye ibyo biganiro, yatangarije avuga ko akuyemo ubutumwa bw’uko Sida idapimishwa ijisho, maze ahamagarira buri wese gushishikarira kumenya uko ahagaze.
Ati“ubutumwa twumviye aha, twamenye ko Virusi itera Sida yandurira mu mibonano mpuzabitsina, ubundi twumvise ko tugomba kwifata, ubundi byatunanira tugakoresha agakingirizo. Sida ntigaragarira ijisho, agakoko kayitera kaba mu maraso, muri ubwo butumwa nkuyemo ko ngomba kwipimisha ngo menye uko mpagaze bityo mfate ingamba”.
Nyuma y’iryo siganwa ku magare, habayeho ibiganiro n’imivugo byibutsa ububi bw’icyorezo cya Sida n’uko cyakwirindwa, maze abamaze kumva akamaro ku kwipimisha batangira kubikora ku bushake, kuko abapima agakoko ka Sida bo ku kigo nderabuzima cya Mareba bari biteguye.
Abasiganwe ku magare 33 n’abahanzi b’imivugo 10 bahawe ibihembo byose hamwe bigera ku mafaranga ibihumbi 100 y’u Rwanda. Iki gikorwa cy’ubukangurambaga ku kwirinda Sida cyateguwe n’ubuyobozi bw’umurenge wa Mareba, ubiterwamo inkunga n’umushinga Behaviour Change and Social Marketing, umushinga ugamije guhindura imyitwarire ku cyorezo cya Sida, ugakorera mu mirenge ya Mareba, Mwogo, Nyamata, Musenyi na Ntarama yo mu Karere ka Bugesera.


text:
Mumfashe kumva neza!
Iyo umuntu asambanije uwo afiteho ububasha cyane cyane nkuwo wari ukiga undi ari umuyobozi wee ngo ni uko afite 19ans ahanwa byoroshye gutyo? Ko numva kwiga ukuze bisobanura gushumurizwa abayozi?? Pour moi numva bidahagije pe! Umuntu wirirwa mu uniforme agasambanywa nuwirirwa muma costume na karuvate nigute ntabushukanyi bukomeye burimo no kwizezwa ibitangaza amanota meza nibindi..
Babirebane ubushishozi
abakeka ko Kagabo atakoze icyaha baribeshya nubwo yaba batarasambanye ariko yari afite tentative yabyo kdi mwibuke ko uwo ashuka amufite mushingano zo ku murera ahanwe rwose ntandangagaciro afite z’umuyobozi
Utarabikora namutere ibuye!! Iriya ni accident ntawe bitabaho
ahubwo mudukurikiranire iyo myanzuro izafatwa nurukiko niba icyaha kimuhama cyangwa ari umwere
Niba umukobwa yujuje imyaka y,ubukure uwareze ninde?Keretse niba ari umugore w’uwo mugabo wareze niho ikirego cyaba gifite ishingiro cg uwo mukobwa akamurega rape.
UBUSHINJA CYAHA NIKURIKIRANE ICYO KIBAZO VUBA MAZE UWO MUGABO ICYAHA NIKITAMUHAMA AFUNGURWE ASUBIRE MUKAZI KANDI NIKIMUHAMA AKANIRWE URUMUKWIYE
Ariko abafunze Bose muri iyi dossier baba baburanye? Inyito y’icyaha yaba ari iyihe?
mwiriwe neza, nashakaga kubaza uwanditse iyi nkuru, ese nubwo icyaha cyaba kimuhama cyangwa kitamuhama biremewe kugaragaza ucyekwaho icyaha mu ruhame icyaha kitaramuhama, ubu kitamuhamye ntiyakurega kumuharabika cg bikagire izindi ngaruka.
Murakoze
wowe se uvuze ko arengana ushingiye kuki??ibyo ni amarangamutima
Reka dutegereze gusa nuko muzasanga arengana, banguka mu Ruhango turagutegerejeeeee!
Reka dutegereze gusa nuko muzasanga arengana, banguka mu Ruhango turagutegerejeeeee!


text:
Iryo tsinda rigizwe n’abahoze mu Muryango w’Abanyeshuri barokotse Jenoside yakorewe Abatutsi (GAERG) bari mu Bufaransa aho bagenda batanga ibiganiro mu mashuri, basobanura uruhare rw’amahanga muri Jenoside yakorewe Abatutsi.
Iri tsinda rikaba ryaboneyeho kuvuga akari k’umutima, mu izina ry’abarokotse Jenoside yakorewe Abatutsi, imbere y’Inteko Ishinga Amategeko ya EU i Buruseli mu Bubiligi.
Ni nyuma y’ukwezi kumwe gusa bamwe mu badepite ba EU basuye u Rwanda bagakora raporo itesha agaciro ubutabera bw’u Rwanda n’imbaraga zishyirwa mu kwimakaza demokarasi mu Rwanda.
Iyi raporo yaje ikurikiye n’icyifuzo cy’Ubufaransa cyo kongera gukora iperereza ku ihanurwa ry’indege ya Perezida Habyarimana Juvénal.
KT Press itangaza ko ibyo Ubufaransa busaba bugamije kwikoma abayobozi b’u Rwanda, nyamara raporo iherutse yakozwe n’abacamanza b’Abafaransa yaragaragaje ko Ubufaransa ari bwo bwagize uruhare mu ihanurwa ry’iyo ndege.
Hashize ibyumweru birenga bibiri u Rwanda rusohoye urutonde rw’abasirikare bakuru n’abayobozi b’Ubufansa bafashije batizigamye Leta ya Habyarimana gutegura no gushyira mu bikorwa Jenoside yakorewe Abatutsi.
KT Press ivuga ko ukuri kose kwavuzwe hejuru kugaragaraza ko ibyo abadepite ba EU basohoye muri raporo yabo ari ibyemezo by’ibihugu bikize (Western countries) bigamije kuyobya uburari ku mateka ya Jenoside yakorewe Abatutsi.
Tariki ya 15 Ugushyingo 2016, byatumye Olivier Mazimpaka Camarade, Perezida wa GAERG avugira ijambo mu Nteko Ishinga Amategeko ya EU agaragaza ingamba zo guhangana no guhashya abahakana Jenoside ndetse n’ubwicanyi ndengakamere.
Imbwirwaruhame ya Olivier Mazimpaka mu Nteko ya EU:
Banyakubahwa Badepite,
Bantu mwese muteraniye aha,
Duhagaze hano nk’Itsinda ry’abanyeshuri n’abahoze ari abanyeshuri barokotse Jenoside yakorewe Abatutsi mu 1994 baturutse muri AERG-Ishyirahamwe ry’Abanyeshuri Barokotse Jenoside yakorewe Abatutsi na GAERG-Itsinda ry’Abanyeshuri barokotse Jenoside yakorewe Abatutsi, barangije Amashuri makuru na kaminuza.
Duhagarariye ibihumbi by’abarokotse Jenoside yakorewe Abatutsi, igahitana ubuzima bw’abarenga miliyoni; barimo abavandimwe bacu, ababyeyi, abasokuru bacu, abo twari dufitanye amasano ya bugufi, inshuti ndetse n’abandi bari intagereranywa kuri twe.
Ni Jenoside yacuriwe umugambi, irategurwa, iterwa inkunga ishyirwa mu bikorwa. Ni Jenoside ikomeje,ubu igeze ku musozo wayo ariwo, kuyihakana no kuyipfobya.
Ihakana ryayo rishingiye ku guceceka no kwigira ntibindeba kw’Umuryango Mpuzamahanga, umuryango uhagarariwe mu nzego z’ubuyobozi no mu mategeko muri iki cyumba uyu munsi.
Tuvuge ko kuyemera byakozwe bibeshye,…yego kandi ntabwo turi hano kubashinja “kudatabara abari mu makuba” icyo gihe, nubwo guceceka ari ubundi buryo bwo kubishimangira.
Tuvuge ko Umuryango Mpuzamahanga utigeze umenya ko hari Jenoside yari irimo kuba mu Rwanda nubwo kuri bamwe, ‘Jenoside muri ibyo bihugu harimo n’icyacu itari ikibazo gikomeye’ ku buryo byatesha igihe itangazamakuru ryari “rishishikaye” rikora inkuru ku bindi “bibazo bikomeye n’ibirori” byari birimo kuba icyo gihe.
Twabonye n’amaso yacu, turumva kandi twifatanya n’umutima wacu wose no gutakamba kwacu mu gitero umutwe w’iterabwoba wagabye ku kinyamakuru “Charile Hebdo” tugira tuti “I am France, I am Charlie…I am…I am (bishatse kuvuga ngo ndi Ubufaransa, Ndi Charlie,…Ndi…Ndi…).
Twashyize hamwe mu gutabakambira no kubasabira nubwo ntawe twigeze twumva agira ati “Ndi u Rwanda, Ndi Umututsi…” muri 1994.
Ariko burya Jenoside aho iva ikagera ni Jenoside. Turi ibiremwa muntu twese, dufite ubuzima kandi amaraso atembera kimwe mu mijyana no mu migarura.
Inshingano zo gutabara zagiye he? Zo kutareberera abo bose bicwa urw’agashinyaguro? Ubu turi mu gihugu cya kabiri, nyuma y’Ubufaransa, gicumbikiye umubare munini w’abakekwaho kugira uruhare muri Jenoside yakorewe Abatutsi.
Amateka ni amateka, waba mwiza waba mubi, twaba hari inyungu za politiki tubangamira cyangwa ntazo…nk’uko Perezida wacu, Paul Kagame, akunze kubivuga uko byagenda kose“les faits sont têtus” bishatse kuvuga ngo “wagoreka, utagoreka ibikorwa ubwabyo birivugira.”
Nshuti Badepite,
Mwasobanurira gute abaturage banyu uko mukora ku misoro yabo, batanga biyushye akuya, ngo mufashe kubaho neza umubare utari umuto w’abantu bazwi nk’abajenosideri?
Umutekano w’abaturage banyu wizewe gute mu gihe abana banyu bategekwa kubana n’abantu batashidikanyishe kwica abavandimwe babo?
Aba bantu mwirirwa mugendana mu mabisi, bakigana n’abana banyu n’abavandimwe banyu ndetse mukanaturana.
Bamwe muri bo bagenda bahinduka, buhoro buhoro, abo mu miryango yanyu migari, bashakana n’abana banyu, ndetse bakanacudika n’abavandimwe banyu.
Nyamara, u Rwanda rwahisemo kwigira ku mateka yarwo rukiyubaka nk’igihugu. Kigali, Umurwa w’Igihugu cyacu, izwi nk’umujyi wa mbere ufite isuku muri Afurika. Ubu dufite amazu nubwo abenshi muri twe basenyewe muri Jenoside.
Igihugu cyacu cyakoze ibishoboka byose ngo kigarure amahoro, ubumwe n’ubwiyunge. Giverinoma yadusabye nk’Abanyarwanda, by’umwihariko abarokotse Jenoside, ikintu gikomeye kurusha ibindi byose bibaho: kubana n’abatwiciye imiryango.
Uko byagenda kose twemera ko ari abavandimwe bacu b’Abanyarwanda. Kubana nk’Abanyarwanda byarashobotse binyuze mu nzira twahisemo zo kwishakamo ibisubizo, zimo ubwiyunge n’ubutabera bwunga.
Nyamara, imbaraga zose twashizemo ntaho zatugeza tutabanje gusana imitima yacu, nta butabera. Ntaho zatugeza no gukomeza guceceka k’Umuryango Mpuzamahanga.
Imiryango nka EU ni yo yagafashe iya mbere mu kugeza mu butabera abagize uruhare muri Jonoside birirwa batembera mu Burayi.
Nkiri muto data yajyaga akunda kumbwira ko “Inteko Ishinga Amategeko mu Gifaransa” ari aho abaturage batowe bavugira mu izina ry’abaturage. Nyamara ntakiriho.
Nakamubwiye ko yambeshye cyangwa hari ikindi gisobonuro cy’Inteko Ishinga Amategeko yirengagije ko “Iceceka” cyangwa ko ivuga ku bibazo bimwe gusa iba yahisemo.
Nshobora kuba ndimo kwibeshya, ariko ni yo mpamvu twakoze uru rugendo rwose tukava mu mutima w’Afurika, mu Rwanda, ngo tuvugane namwe imbonankubone. Ndakeka ko kandi ndizera ko ndimo kuvugana n’intumwa za rubanda.”
Niba mutamfasha, nibura Amanda Uwisanga, uyu mwana w’imyaka 16 twazanye kureba uko igihugu cyateye imbere kiba kimeze.
Isi yateye imbere ikomeje kuduha amasomo y’ubutabera itwoherereza “impuguke mu butabera” mu gihugu cyacu.
Ntabwo yumva ukuntu ibihugu nk’ibyo bifite inkiko zisumba izindi n’ubutabera buhebuje ari byo bicumbikiye mu mudendezo uhebuje abamwiciye ba sekuru, ba se wabo, ba nyirarume, ba nyina wabo na ba nyirasenge.
Mu izina rya AERG na GEARG, munyemerere nsoze nshimira buri wese n’imiryango (organizations) mu bihugu bitandukanye no ku isi hose yahisemo kudaceceka ikavuguruza ikibi. Ndashimira cyane EGAM-Umuryango urwanya ivangura rishingiye ku ruhu mu Burayi, itsinda yadufashije kugera ngo uru ruzinduko, n’ibijyanye na rwo, rushoboke.
Ndasaba abari hano bose gufatana urunana tukarwanya akarengane, icyo gihe tuzaba duhaye agaciro abasaga miliyoni bishwe muri Jenoside yakorewe Abatutsi.
Ibitekerezo ( 7 )
Ibi ni byiza mujye mubabwira batazanibeshya ko ntacyo tuzi...! uretse ko wa mugani ibikorwa byacu bizajya bibabwira...! ubutaha ni uguhera ni iwacu muri africa..!!
Rwose ibyo AERG na GEARG mukoze turabishima. Ngo nubwo ubwira intumva amara ibinonko, ariko bariya banyaburayi harimo abumva. Travail bien fait.Bravo bana bacu kandi bana b’ u Rwanda.
Twishimiye itsinda ryacu AERG na GEARG bakomeye kugaragaza uruhare amahanga yagize muri Genocide ya korewe abatutsi muri 1994.
mukomerezaho bavandimwe kuko turiho kandi tuzabaho,kandi abacitse kwicumu dukeneye ubutabera kandi inteko yuburayi yari ikwiriye gushyira mugaciro itanga umurongo wukuntu abajenocideli bidegembya iburayi bashyikirizwa ubutabera.
IBI BINTU NI BYIZA TURABISHYIGIKIYE,BYIBURA HARI ICYO BIZAHINDURA MU MITWE YABO BAZUNGU
Nibyiza cyane mukomereze aho bana bacu. Mudushyirireho amafoto muri mu nteko turebe uko byari byifashe!!
mubyukuri ntawakwibagirwa jenoside yakorewe abatutsi mu 1994


text:
Ubwami bw’Imana bubamo abantu b’ubwoko bwose Pastor Tony Evans
Kuba mu bihugu bimwe na bimwe hakigaragara ibibazo by’ivanguraruhu bituma ivugabutumwa ridindira kuko usanga habaho gukandamizwa kwa bamwe na bamwe baba bagamije kwamamaza ubutumwa bwiza bwa Yesu Kristo.
Imana ijya kurema umuntu ntabwo yavuze ngo “Tureme umuzungu cyangwa umwirabura,ahubwo yaravuze ngo ‘Tureme umuntu agire ishusho yacu ase natwe batware amafi yo mu nyanja,n’inyoni n’ibisiga byo mu kirere,n’amatungo n’isi yose n’igikururuka hasi cyose.Itang 1:26
“Iyo abavugabutumwa baba bigisha ukuri ko muri Bibiliya.Ikibazo cy’ivanguraruhu kiba cyarakemutse cyera.”
Evans yakomeje ashimangira ko ubwami bw’Imana burimo abantu b’ingeri zose (impu zitandukanye) ndetse n’abataravuka. Imana ifite ubwami bw’abantu bose Abirabura,Abazungu,Abarabu…Icyifuzo cy’Imana ntikigeze kiba ukwironda gutera bamwe guhezwa muri bagenzi babo.
Umuntu wese aho yava akagera yaremwe mu ishusho y’Imana.
Gukandamizwa kw’Abakristo ntikuba ku bo badahuje uruhu gusa kuko usanga n’abo basangiye uruhu babakandamiza kubera kudahuza imyemerere urugero ni nko mu gihugu cy’Ubushinwa aho kuri ubu Abanyeshuli b’Abakristo babuzwa kujya mu mashuli ngo niba bataretse kujya gusenga.
Mu nkuru dukesha urubuga www.christianpost.com batubwira ko Abanyeshuli b’Abashinwa basengeraga mu ntara ya Guizhou batewe ubwoba n’abayobozi b’icyo gihugu bababwira ko nibatareka kujya mu nsengero bazirukanwa ku ishuli.Ubushinwa bwasobanuye ko Abana bari munsi y’imyaka 18 batemerewe kwinjizwamo isomo iryo ariryo ryose ry’ubukristo,ibi kandi ntibihwema gukurikirwa no gusenywa kw’insengero mu gihugu cy’Ubushinwa ngo kubera kugira ubwoba bw’umubare munini w’Abahindukirira Kristo uko bwije n’uko bukeye.
Deo Jyamubandi@agakiza.org


text:
Uku kutavuga rumwe hagati y’abashakanye ku bijyane n’ubugumba bishobora kuba intandaro y’amakimbirane aganisha ku butane, cyane ko hari n’abifatira umwanzuro wo gutana cyangwa gucana inyuma kandi batigeze begera muganga ngo abagire inama bakurikiza.
Bamwe mu baturage batandukanye bo mu Mujyi wa Kigali baganiriye na IGIHE, bemeza ko ikibazo cy’ubugumba mu Mujyi wa Kigali ari kimwe mu bituma zimwe mu ngo zicana inyuma cyangwa zitana.
Hari bamwe bavuga ko hari abagabo bakunda gutana n’abagore babo babashinja kutabyara kandi batazi neza ko nabo bashobora kuba ari bo bafite icyo kibazo.
Muhire Asumani utuye mu Murenge wa Gitega, mu Karere ka Nyarugenge yagize ati “ Hari abatana n’abagore babo kubera ko bamaranye igihe batabyara ku buryo hari n’ababa bari kubashinja ko kutabyara kwabo babitewe n’uko bakuyemo inda nyinshi bakiri abakobwa.”
Uwase Charlotte we yagize ati “ Ikibazo abagore tugira ni uko abagabo benshi iyo babonye bamaranye igihe kinini n’abagore babo batarabona urubyaro bahita bumva ko ikibazo kiri ku bagore ku buryo rimwe na rimwe bahita batangira kubaca inyuma.”
Yashimangiye ko ubugumba mu bashakanye ari imwe mu ntandaro y’amakimbirane aganisha ku butane bukunze kugaragara mu ngo zitandukanye ngo kuko na we afite abagore b’inshuti ze bagera kuri bane batanye n’abo bashakanye kubera ko bari bamaranye igihe babana ariko nta mwana.
Muganga ati ’ubugumba ni 50% ku kandi’
Umuyobozi w’ibitaro bya kaminuza bya Kigali, CHUK, Dr Théobald Hategekimana, avuga ko abantu bafite ibibazo byo kutabyara buri gihe cyose bagomba kwegera abaganga bakabagira inama kuko hari n’ibijyanye n’imiti bahabwa cyangwa se ubundi buryo bashobora gukoresha kugira ngo babafashe kubyara, kurusha uko bahora bitana bamwana, cyane ko usanga 50% yo kutabyara mu muryango ituruka ku bagore indi igaturuka ku bagabo.
Yagize ati “ Ubugumba bushobora guterwa n’impamvu nyinshi zirimo iz’ubumuga umuntu avukana, indwara zandurira mu mibonano mpuzabitsina nka Mburugu, Imitezi, kuba umukobwa yakurirwamo inda nabi n’abantu batabyigiye kubera gukoresha ibikoresho bitabugenewe n’ibindi.”
Yakomeje agira inama abagore n’abagabo bamaze kubana kujya bihutira kujya kwa muganga mu gihe bamaranye imyaka ibiri batarabyara kuko hari uburyo babafasha bakabyara.
Yagize ati “ Inama nagira abantu babana bakabona bamaze imyaka ibiri umugore atarasama, ni uko bajya bihutira kujya kwa muganga kuko bashobora no kubyara nyuma y’iyo myaka biturutse ku bundi bufasha bw’abaganga babaha bakabyara bitewe n’uko babaha imiti babanje kureba uwo ubwo burwayi buriho hagati yabo.”
Abenshi mu batandukana bitewe n’ubugumba, batandukana bitanyuze mu mategeko (basaba gatanya) bitewe n’uko mu mpamvu zishingirwaho batanga gatanya iy’ubugumba itabamo.
Mu itegeko rishya rigenga abantu n’umuryango nº 32/2016 ryo ku wa 28/08/2016 riherutse gusohoka mu Igazeti ya Leta nº37 yo ku wa 12/09/2016, rigena gutandukana kw’abashakanye, bagaragaza ko impamvu zatuma abashakanye batandukana byemewe n’amategeko, harimo kuba umwe muri bo yarahawe igihano cy’ icyaha gisebeje cyane, ubusambanyi, guhoza undi ku nkeke, kwanga gutanga ibitunga urugo, guta urugo igihe cy’amezi cumi n’abiri nibura, kumara nibura imyaka itatu abashakanye batabana ku bushake bwabo, ihohoterwa rishingiye ku gitsina ndetse no kutabana mu gihe kirenze amezi cumi n’abiri akurikirana uhereye igihe habereye ishyingirwa nta mpamvu zifite ishingiro.


text:
Umuhango wo gushyingura Musenyeri Ngirabanyiginya, wari ufite imyaka 79 y’amavuko, waranzwe n’igitambo cya Misa cyatuwe na Phillipe Rukamba umushumba wa Diyoseze ya Butare.
Abasenyeri, abapadiri n’abandi batandukanye baziranye baziranye na Musenyeri Ngirabanyiginya bamusezeyeho bavuga ko bahombye umubyeyi kandi Kiliziya Gatolika ihombye umuhanga muri Muzika.
Tariki ya 07 Nzeli 2016 ni bwo byatangajwe ko Musenyeri Ngirabanyiginya yitabye Imana azize indwara ya Diyabete. Yitabye Imana ari mu bitaro byitiriwe umwami Fayisali, yari asanzwe ajyamo kwivuza buri cyumweru.
Musenyeri Ngirabanyiginya atabarutse amaze imyaka 52 mu gipadiri. Yaranzwe n’imirimo n’uburezi mu iseminari nto ya Nyundo yitiriwe Mutagatifu Piyo wa X.
Musenyeri Ngirabanyiginya azwiho ubuhanga mu guhanga indirimbo zihimbaza Imana mu Kiliziya.
Umuhango wo kumuherekeza witabiriwe n’abashumba ba Kiliziya Katolika batandukanye barimo Abasenyeri, abapadiri batandukanye yareze hamwe n’abandi bayobozi barimo uwahoze ari Perezida wa Repubilika y’u Rwanda Pasiteri Bizimungu.
Musenyeri Ngirabanyiginya yavutse 1937 muri Paruwasi ya Kabgayi iri mu karere ka Muhanga. Yatangiye iseminari nto mu mwaka wa 1952, ahabwa ubupadiri mu 1964.


text:
Tariki ya 1 Mata, umunsi ufatwa nk’uwo kubeshya uhohotera bamwe
Umunsi wo ku wa 1 Mata buri mwaka ni itariki imaze kumenyerwa n’Abanyarwanda bamwe na bamwe ndetse no hirya no hino ku isi nk’umunsi wo kubeshya, ariko ufite n’amateka maremare.
Kugeza ubu abantu bamwe babifashe nk’umuco cyane cyane ku mbuga nkoranyambaga nka Facebook, Twitter n’izindi,
Paul Hakuzimana ukorera mu mujyi wa Kigali, waganiriye na IGIHE avuga ko mu gitondo yatunguwe bamubeshya atarabimenya, ati “Njye nabyutse mu gitondo barambeshya ngo Papa Francis yatangaje ko uruzinduko rwa (...)
Umunsi wo ku wa 1 Mata buri mwaka ni itariki imaze kumenyerwa n’Abanyarwanda bamwe na bamwe ndetse no hirya no hino ku isi nk’umunsi wo kubeshya, ariko ufite n’amateka maremare.
Kugeza ubu abantu bamwe babifashe nk’umuco cyane cyane ku mbuga nkoranyambaga nka Facebook, Twitter n’izindi,
Paul Hakuzimana ukorera mu mujyi wa Kigali, waganiriye na IGIHE avuga ko mu gitondo yatunguwe bamubeshya atarabimenya, ati “Njye nabyutse mu gitondo barambeshya ngo Papa Francis yatangaje ko uruzinduko rwa mbere azakorera muri Afurika azaza mu Rwanda, ngeze no ku kazi nsanga hari umuntu wanditse ngo umutoza w’Amavubi, Milutin ’Micho’ Sredojovic, ngo yirukanywe igitaraganya. Kuko nari ntaramenya iby’uyu munsi hari abo nari maze kubibwira numva ari inkuru ishyushye rwose kubesha si umuco w’abantu bazi ubwenge kuko bishobora kugira ingaruka mbi.”
Hakuzimana avuga ko kuri uyu munsi kubera ko hari abawufata nk’umunsi wo kubeshya, bamwe kwemera ibyo babwiwe nubwo babwizwa ukuri biba bigoye; bityo umuntu akaba yakwibaza uko abantu bawubona cyane cyane Abakristu.
Muri rusange ntitwakwemeza neza ko abafata uyu munsi nk’umunsi wo kubeshya atari Abakristu kuko usanga na bo bari mu bashyira mu bikorwa kubeshya kuri uyu munsi, nyamara umuntu akibaza na none niba uyu munsi bawemera kandi ubusanzwe kubeshya ari icyaha imbere y’Imana, nk’uko bigaragara mu gitabo cy’Iyimukamisiri kigaragara muri Bibiliya ntagatifu ku mategeko 10 y’Imana.
Amateka arebana n’uyu munsi.
Tariki ya 1 Mata benshi bakunze kwita “Poisson d’Avril” mu rurimi rw’Igifaransa yatangiye gufatwa nk’umunsi wo kubeshya mu mwaka w’1594 ku ngoma y’umwami w’Abafaransa Charles IX. Kuri iyi tariki ni ho umwaka mushya watangiriragaho muri iki gihugu bagendeye ku ngengabihe ya Julien “Calendrier Julien” . Abafaransa batangiraga umwaka bishima bahana impano zitandukanye cyane cyane ibyo kurya nk’uko bisanzwe kugeza ubu; ibyo biryo byabaga byiganjemo amafi.
Umwami Charles IX rero aza guhindura iyi tariki aca iteka ko umwaka uzajya utangira ku ya 1 Mutarama ariko ibi ntibyakuraho ko Abafaransa bakomeza kwishimisha ku ya 1 Mata ari nako bakomeza guhana impano; gusa bamwe muri bo batangira guhana impano z’impimbano (bihanywe no kudakoresha ukuri nk’uko byari bisanzwe ) cyane cyane iz’amafi ari na ho izina “Poisson d’Avril” ryakomotse.
Ibi rero byaje kuba akamenyero uko umwaka utashye, ari na ho uyu munsi waje gufatwa nk’umunsi wo kubeshya, biza kugenda bikwirakwira mu bihugu bitandukanye hirya no hino ku isi nk’Ubuholandi, Suede, Portugal, Leta Zunze Ubumwe z’Amerika n’ahandi hirya no hino ku isi harimo n’u Rwanda.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Abaroma 9
Pawulo aterwa agahinda no kutizera kwAbisirayeli
1.Ndavuga ukuri muri Kristo simbeshya, kuko umutima wanjye uhamanya nanjye mu Mwuka Wera, 2.yuko mfite agahinda kenshi numubabaro udatuza mu mutima wanjye. 3.Ndetse nakwiyifuriza kuvumwa no gutandukanywa na Kristo ku bwa bene wacu, ari bo bumuryango wanjye ku mubiri 4.kuko ari Abisirayeli, umugabane wabo ukaba uwo guhinduka abana bImana no guhabwa icyubahiro, namasezerano namategeko, nimihango yo gukorera Imana. 5.Ni bo bakomotse kuri ba sogokuruza ndetse ni bo Kristo yakomotseho ku mubiri, ni we utegeka byose, ni na we Mana ishimwa iteka ryose, Amen. 6.Icyakora si ukugira ngo ijambo ryImana ryahindutse ubusa, kuko abakomotse kuri Isirayeli atari bo Bisirayeli bose, 7.kandi kuko ari urubyaro rwa Aburahamu si cyo kibagira abana be bose, ahubwo yabwiwe ngo Kuri Isaka ni ho urubyaro rwawe ruzakwitirirwa. 8.Ibyo ni ukuvuga yuko abana bumubiri atari bo bana bImana, ahubwo abana bisezerano ni bo bemerwa ko ari urubyaro rwayo, 9.kuko ijambo ryisezerano ryari iri ngo Mu mwaka utaha magingo aya nzaza, Sara abyare umuhungu. 10.Kandi si ibyo gusa, ahubwo na Rebeka ubwo yari afite inda atwitswe numwe, ari we Isaka sogokuruza, 11.-13 na we yabwiwe ngo Umukuru azaba umugaragu wumuto nkuko byanditswe ngo Yakobo naramukunze, naho Esawu naramwanze, kandi yabibwiwe abana bataravuka kandi batarakora icyiza cyangwa ikibi, ngo ibyo Imana yagambiriye itoranya bibeho bitavuye ku mirimo, ahubwo bivuye kuri Iyo ihamagara. 14.Nuko tuvuge iki? Imana irakiranirwa? Ntibikabeho 15.kuko yabwiye Mose iti Nzababarira uwo nzababarira, kandi nzagirira impuhwe uwo nzagirira impuhwe. 16.Ni cyo gituma bitaba ku bushake bwumuntu cyangwa ku mwete abigirira, ahubwo biva ku Mana ibabarira. 17.Ibyanditswe byabwiye Farawo biti Icyatumye nkwimika ni ukugira ngo nkwerekanireho imbaraga zanjye, kandi ngo izina ryanjye ryamamazwe hose mu isi yose. 18.Nuko ibabarira uwo ishaka, kandi inangira umutima wuwo ishaka. 19.None wambaza uti None se ni iki gituma ikomeza kugaya umuntu? Ni nde wagandira ibyo ishaka? 20.Ariko wa muntu we, uri nde ugisha Imana impaka? Mbese icyabumbwe cyabaza uwakibumbye kiti Ni iki cyatumye undema utya? 21.Mbese umubumbyi ntategeka ibumba, ngo mu mugoma umwe abumbemo urwabya rumwe rwo gukoresha ibyicyubahiro, nurundi rwo gukoresha ibiteye isoni? 22.None se bitwaye iki niba Imana, nubwo yashatse kwerekana umujinya wayo no kugaragaza imbaraga zayo, yihanganiranye imbabazi nyinshi inzabya zumujinya zari zikwiriye kurimbuka, 23.kugira ngo yerekanire ubutunzi bwubwiza bwayo ku nzabya zimbabazi, izo yiteguriye ubwiza uhereye kera 24.ari zo twebwe abo yahamagaye, atari mu Bayuda honyine ahubwo no mu banyamahanga? 25.Nkuko yavugiye no mu kanwa ka Hoseya iti Abatari ubwoko bwanjye nzabita ubwoko bwanjye, Kandi uwari inyungwakazi nzamwita inkundwakazi. 26.Kandi aho hantu babwiriwe ngo Ntimuri ubwoko bwanjye, Ni ho bazitirwa abana bImana ihoraho. 27.Yesaya na we yavuze ibyAbisirayeli ati Umubare wabana ba Isirayeli naho waba nkumusenyi wo ku nyanja, igice gito kizaba gisigaye ni cyo kizarokoka, 28.kuko Umwami azasohoza ijambo rye mu isi, akarirangiza bidatinze kandi akarigabanya. 29.Kandi nkuko Yesaya yavuze kera ati Iyaba Umwami Nyiringabo atadushigarije imbuto, Tuba twarabaye nki Sodomu, tukagereranywa ni Gomora. 30.Noneho tuvuge iki? Tuvuge yuko abanyamahanga batakurikiye ibyo gukiranuka bagushyikiriye, ari ko gukiranuka guheshwa no kwizera, 31.naho Abisirayeli bakurikiye amategeko yo gukiranuka, bakaba ari bo batayashohoje. 32.Ni kuki? Ni uko batashishikajwe no kwizera, ahubwo bashishikajwe nimirimo, bagasitara kuri rya Buye risitaza 33.nkuko byanditswe ngo Dore ndashyira muri Siyoni Ibuye risitaza, Urutare rugusha, Ariko urwizera ntazakorwa nisoni.
Uri gusoma Abaroma igice cya:


text:
Muhanga: Abitabiriye inyigisho z’ abubatse ingo basobanukiwe urugo icyo ari cyo
Ku cyumweru kw’itariki ya 08/11/2014, habaye igiterane cyateguwe n’umuryango w’AGAKIZA, mu karere ka Muhanga cyari kigizwe n’amateraniro 2 ndetse n’amahugurwa y’abubatse ingo muri Paroisse ya Gahogo.
Mu gitondo ivugabutumwa ryakorewe ku mudugudu wa Ruvumera aho Pasteur Desire na madame bari abigisha b’ijambo ry’Imana. Mw’iteraniro rya 1 n’irya 2,
Madame Pasteur Desire, Evangeliste Adda, yigishije ku magambo ari mw’itangiriro 32: 14-29 avuga ku migisha nk’ingaruka y’agakiza. Nubwo Yakobo yari afite umutungo w’ibintu bifatika ariko yari agikeneye umugisha wo guhindurirwa izina. Twasanze ibifatika byonyine bidahagije ahubwo dukeneye no guhindurirwa izina.
Mu materaniro yombi kandi Pasteur Desire Habyarimana yigishije amagambo ari mu byakozwe n’intumwa 10:1-4, Umugabo w’I Kayisariya yubahaga Imana n’abo mu rugo rwe bose. Uwo ni Koruneriyo, twasanze dukwiye gukorera Imana n’ingingo zacu zose zigakorera Imana, twasomye kandi mu gitabo cy’ 2 Abami 4: 1-7, Elisa akiza umupfakazi umwenda yari arimo twasanze dukwiye kuba dufite amavuta kuko uburetwa bumarwa no gusigwa.
Hasengewe abihana bagera kuri 30, abandi benshi basengerwa basaba kuvugururwa mu busabane bwabo n’Imana.
Nyuma ya sasita habaye igiterane cy’abubatse ingo bagera kuri 265.
Twize ko umugabo ari umutwe w’urugo ko agomba kururinda. Itangiriro 2 :15.
Umugore ni umutima w’urugo. Umutima ugira akazi ko gutunganya amaraso.Umutima wakira amaraso mabi ukayatunganya agasohoka ari meza. Imigani 14:1.Niko umugore akwiye gutunganya iby’urugo, ibyari imyanda bigahinduka, bigacya bitewe n’uruhare rwe mu rugo.
Nyuma yo kwakira impuguro zitandukanye, habonetse akanya ko kwandika ku dupapuro icyo buri wese yifuza ko cyahinduka kuri mugenzi we babana mu rugo (umugabo n’umugore) , habonetse udupapuro twinshi cyane bigaragara ko abantu bari bafashijwe n’ayo mahugurwa.
Pasteur Desire na Madame babashije kugenda bagira icyo bavuga ku bibazo byagaragaye muri utwo dupapuro. Gusa kubera igihe, ntibyashobotse ko utwo dupapuro twose tubasha gusomwa. Hifujwe ko noneho ubutaha hazabaho ikiganiro gitangiye mu gitondo kigasozwa nimugoroba kugira ngo abantu babashe kwumva neza uko bakwiye kwifata mu ngo zabo.
Hasengewe umuntu wese wumvise atarujuje neza inshingano ze mu rugo, abantu benshi bahagurukijwe no kugira ngo basengerwe. Igiterane cyashojwe abantu bagishaka kumva n’izindi mpuguro.
Umurima ni munini kandi abasaruzi ni bake. Tubwire Nyirumurima yohereze abasaruzi benshi.
Imana ibahe umugisha.


text:
Ikigega cy’imyaka bubakiwe cyahinduwemo icyumba cy’inama
Inzu abatuye mu Murenge wa Cyanika bubakiwe yo guhunikamo imyaka, hashize imyaka itatu idakoreshwa icyo yagenewe ahubwo yaragizwe icyumba cy’inama.
Iyi nzu yegereye umupaka uhuza u Rwanda na Uganda yubatse mu Kagari ka Kamanyana, yubatswe kugira ngo ifashe kongera umusaruro woherezwa hanze.
Abaturiye aho iyi nzu yubatswe, bavuga ko ibijyanye no kuyihunikamo imyaka byabaye rimwe gusa nyuma bikaza guhagarara. Bavuga ko ahubwo isigaye ikorerwamo izindi gahunda zidahuye nicyo yubakiwe,kuko ikorerwamo inama n’amasengesho.
Rumaziminsi Felicien umwe mu baturage, avuga ko kuba barubakiwe ikigega cyo guhinikamo imyaka ntacyo byabamariye, kuko batagikoresha ahubwo ngo amafaranga yacyubatse iyo hashakwa ibindi akoreshwa.
Ati “Ntacyo kimaze ahubwo amafaranga y’ahangaha sinzi icyo yamaze,iyo bayatuguriramo ihene byibuze cyangwa se bakayagura ikimasa kikazajya kibangurira mu murenge cyangwa ayo mafaranga agakoreshwa mu gufasha abantu badafite aho baba.”
Uwitwa Mutabazi Celestin ati “Nk’ubu tuvugana, ababyeyi babatirishije umwana baraza bakahatira, Abadive iyo bashatse kuvuga ubutumwa barahatira kandi amafaranga aba yarahagendeye ni akangari.”
Umuyobozi w’Akarere ka Burera,Uwambajemariya Florance, asobanura ko mbere hacyubakwa hari abahinzi bagiye bakusanyirizamo umusaruro wabo bikaza guhagarara ariko ngo mu minsi ishize hari abaturage bahemerewe kugirango bahabyaze umusaruro.
Ati “Hari abaturage badufasha mu gutubura imbuto yaba iy’ibishyimbo yaba iy’ibirayi bifuje ko hariya hantu bahabyaza umusaruro kandi twaranabibemereye.
Ahasigaye ni ukubafasha kuhakoresha neza, cyane ko ari hafi y’isoko ryambukiranya imipaka aho rizajya rifatanya niyo koperative y’ubuhinzi izakoreramo nubwo hazaza n’ibindi bitandukanye bituma dukomeza gutez’imbere iby’iwacu.”
Iyi nzu yubatswe kugira ngo izabe ikusanyirizo ry’imyaka y’abaturage bo mu Murenge wa Cyanika,ibikorwa byo kubaka iyo nzu bikaba byaratwaye agera agera kuri Miliyoni 30Frw ariko yatangiye kwangirika kuko harimo ibirahure byamenetse, ndetse n’ahantu hava.
Ibitekerezo ( 4 )
ubu muzagaruke murebe ihunitse imbuto tuzahinga igihembwe gitaha
iyo nyubako irakoresha ahubwo nuko abanyamakuru bahagera basanze umusaruro utaraboneka kuko tuyihunikamo imyaka yeze
wahunika ibidahari se? ibintu byose ko tubivana hanze
Ahahingwaga hose barahubatse .
Leta igomba kubona ko pression demographique iteye ubwoba
babuze ibyo bahunikamo, ariko ubundi abubatse iyo nzu y’ihunikiro basanze abo baturage aricyo bari bakeneye koko????!!!!


text:
Georg Wilhelm Friedrich Hegel
Georg Wilhelm Friedrich Hegel (27 Kanama 1770 - 14 Ugushingo 1831), yemeraga ko igitekerezo aricyo cyatanze matter kubaho, kandi ko aricyo nkomoko y’ibintu byose biri mu isi (kamere, umuntu naza phenomena). Icyo Hegel yarushije abandi ba Idealists bamubanjirije ni uko we yemeraga ko igitekerezo cyagiye gihinduka gifata isura zinyuranye, imiterere n’ibindi, biturutse ku makimbirane yari akubiye muri icyo gitekerezo kuva kibayeho. Hegel yavugaga ko urwego rusumba izindi zose mw’ihindagurika ry’igitekerezo ari umutimanama w’umuntu. N’ubwo Hegel yari Idealist niwe mufilozofe wa mbere wavumbuye ko iterambere rishingiye ku makimbirane, ariko yemeza ko ibyo bishoboka ku gitekerezo gusa (Absolute Ideal/L idéal absolu). Yabonaga iterambere ry’igitekerezo naho umuntu akaba akambaro kacyo gusa. Hegel niwe wabanje kuzana Filozofi y’impinduka y’ibintu (Dialectics/dialectique).


text:
Intara y’Iburasirazuba n’iz’i Burundi bihana imbibi mu gukemura ibibazo zigirana
Ubuyobozi bw’Intara y’Iburazirazuba n’Abayobozi b’Intara za Muyinga na Kirundo bahuriye hamwe biga ku bibazo bikunze kugirana mu kurushaho kubungabunga umutekano no guteza imbere ubuhahirane bw’abaturage b’ibihugu byombi.
Kuwa 20 Gashyantare 2013 mu nama yatumujwe n’Intara y’Iburasirazuba, Guverineri Uwamariya Odette, ari kumwe na Guverineri w’Intara ya Kirundo y’i Burundi, Nzigamasabo Revelien n’uw ’Intara ya Muyinga, Ntawunkunda Ildephonse, baganiriye ku byaha bitandukanye bikunda (...)
Ubuyobozi bw’Intara y’Iburazirazuba n’Abayobozi b’Intara za Muyinga na Kirundo bahuriye hamwe biga ku bibazo bikunze kugirana mu kurushaho kubungabunga umutekano no guteza imbere ubuhahirane bw’abaturage b’ibihugu byombi.
Kuwa 20 Gashyantare 2013 mu nama yatumujwe n’Intara y’Iburasirazuba, Guverineri Uwamariya Odette, ari kumwe na Guverineri w’Intara ya Kirundo y’i Burundi, Nzigamasabo Revelien n’uw ’Intara ya Muyinga, Ntawunkunda Ildephonse, baganiriye ku byaha bitandukanye bikunda guhungabanya umutekano hagati y’Intara zombi.
Muri ibyo byaha birimo ikibazo cy’abantu baroba mu biyaga ku buryo butemewe n’amategeko, ikibazo cy’ibyambu binyuzaho magendu n’ibiyobyabwenge byinjizwa mu Ntara y’Iburasirazuba biturutse mu i Burundi
Ba Guverineri bose batangaza ko bemeranyije ko inzego z’umutekano zikomeza kurushaho gukorana n’inzego za Leta , ndetse n’abashinzwe imisoro kugira ngo bagenzure abantu n n’ibintu byambuka ku buryo bunyuranyije n’amategeko.
Guverineri w’Intara y’Iburasirazuba, Uwamariya Odette, yavuze ko iyi nama ari ingirakamaro kuko ingingo zigiwemo zafashe imyanzuro igamije gutuma umubano urushaho gutera imbere kandi Intara zombi zigatera imbere.
Guverineri w’Intara ya Kirundo, Bwana Nzigamasabo Reverien, yavuze ko bishimiye uru rugendo kuko ibyo baganiriye bigaragaza ko bizagirira akamaro abaturage b’Intara zombi.
Aba bayobozi bemeranyijwe ko mu gihe cy’ibyumweru bitatu bazashyira umukono ku masezerano y’ubufatanye, azatuma abaturage barushaho guhahirana, hashyirwaho itsinda ku mpande zombi kugira ngo ritegure ibizaba bikubiye muri ayo masezerano.
Nyuma y’ibiganiro abayobozi baturutse i Burundi basuye imidugudu ya Nyagatovu na Kitazigurwa iherereye mu turere twa Kayonza na Rwamagana, birebera ibyiza bya gahunda ya Leta yo gutuza abantu mu midugudu.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
dim.
05
mai
2013
Amasomo kuri iki Cyumweru cya VI cya Pasika aratugaragariza isura eshatu za Kiliziya:
1. Isura ya mbere ni Kiliziya ifite isura ya muntu, ikagaragaza muntu uwo ari awe, n'uburyo Kiliziya idashobora kubaho itagizwe n'uwo muntu utuma ibabara, uyitera iminkanyari, muntu urangwa n'amahane, impaka...Iyi sura iragaragarira mu isomo rya mbere aho batubwira impaka zabaye hagati y'intumwa zibazaga niba zishobora kwakira mu muryango wabo abapagani ari uko bagombye kugenywa. Iyi sura kandi iratugaragariza ko abantu aho kuryana bashobora kwicara hamwe bagashakira umuti ibibazo bafite maze ubuzima bukarushaho kugenda neza. Kugira ubushishozi nk'ubu nibyo byatumye intumwa zikemura ibi bibazo maze Kiliziya ibona kujya mbere.
2. Isura ya kabiri ya Kiliziya ni ishingiye k'urukundo n'ukwemera Yezu aturaga mu Ivanjili. Nyuma y'uko Yezu atubwiye ati "twana twanjye", arongera kuturaga urukundo kandi akatubwira ko Roho Mutagatifu azaza gukomeza ukwemera kwacu atwibutsa ibyo yatubwiye byose. Kurangwa n'urukundo dukomora ku Mana, gushingira ubuzima bwacu ku kwemera Uwaduhanze kandi akadukunda bidasubirwaho, ni umugisha ukomeye duhabwa n'Uwiteka.
3. Isura ya gatatu ni Kiliziya yatsinze, Kiliziya iri mu byishimo dusanga mu Isomo rya kabiri. Ni Kiliziya yisesuyeho ikuzo ry'Imana kandi ikaba imurikiwe n'Imana. Nta kibabarisho na kimwe kizayigeraho, kandi itwibutsa ko twese twaremewe kuzajya mu Ijuru.
Uhoraho rero naduhe kurangwa n'urukundo n'ukwemera, no kwirinda gutuma Kiliziya umubyeyi wacu tuyongerera iminkanyari.
P. Jean Damascène MUGIRANEZA.


text:
Umugogo wa Kigeli V wagejejwe mu Rwanda kuri uyu wa 9 Mutarama 2017, aho wakiriwe na bamwe mu bagize umuryango we n’abayobozi mu nzego za leta, nyuma y’amezi abiri atanze kuko yasezeye ku Isi kuwa 16 Ukwakira 2016, muri Leta Virginia aho yari atuye.
Mu gihe hari hakivugwa ibyo kumutabariza, uwari Umujyanama wa Kigeli V, Boniface Benzinge yasohoye itangazo rivuga ko himitswe umwami mushya Emmanuel Bushayija ugomba gutwara u Rwanda, ibintu bitavugwaho rumwe bitewe n’uburyo byakozwemo.
Bushayija utuye mu Bwongereza kuva mu 2000 ni mwene Theoneste Bushayija mwene Yuhi V Musinga, wavukiye mu Rwanda mu 1960.
Benzinge yavuze ko ubusanzwe usimbura Umwami atangazwa n’Abiru ku itabarizwa ry’umwami uba yaratanze, ariko kubera ko ataribo bari kumwe n’umugogo w’Umwami, “Abiru batangaje ko ko umusimbura we ari Emmanuel Bushayija”, uwo yari abereye se wabo.
Iri tangazo rivuga ko imihango yo kumwimika igomba gukurikira, ndetse hashingiwe kuri gakondo, uyu watangajwe nk’umwami mushya azafata izina rya Yuhi VI.
Bushayija ni umwe mu batarifuje ko Kigeli V atabarizwa mu Rwanda
Ubwo impande ebyiri zitumvikanaga aho umugogo wa Kigeli V Ndahindurwa uzatabarizwa, zari imbere y’urukiko rwa Virginia, Emmanuel Bushayija w’imyaka 56 ufite n’abana babiri, yari mu bashyigikiye ko atabarizwa ishyanga kuko ngo ‘kuba u Rwanda rutarigeze rwifuza ko ataha nk’umwami ari impamvu ihagije yo gutuma adasubizwayo nyuma yo gutanga’.
Umujyanama w’Umwami, Boniface Benzige we yabwiye BBC ko uretse kwimika umwami hari ibindi bizakurikiraho kuko ibyabaye batabyemera, avuga ko urubanza rwajemo ibintu byinshi birimo n’inzandiko by’umwami byibwe mu nzu ye, byagaragazaga ubusabe bwe ku itabarizwa.
Abajijwe uko Umwami wimitswe azakora n’aho azakorera Benzige yagize ati“ibyo bizavugwa nyuma icyo twabanzaga kureba ni usimbura undi mwami.”
Pasiteri Mpyisi ati ‘sinzi niba umukarani yimika umwami”
Guhera nibura mu 1378 ku ngoma ya Kigeli I Mukobanya kugeza ku ngoma ya nyuma ya Kigeli wa V Ndahindurwa mu 1961, urukurikirane rw’abami rwerekana ko amazina bagiye bafata yahindukaga uhereye kuri Kigeli wakurikirwaga na Mibambwe, Yuhi na Mutara none ho indi nshuro Umwami ukurikira Yuhi akitwa Cyilima.
Ugendeye kuri urwo rukurikirane, abiru nta na rimwe bigeze bakurikiranya Kigeli na Yuhi bisobanuye ko umwami wari gukurikiraho yari kwitwa Mibambwe.
Pasiteri Ezra Mpyisi wabanye n’umwami Kigeli V, kuva mu ntangiriro z’ikibazo yavugaga ko agiye kugerageza guhuza abavandimwe bari bamaze gucikamo ibice, ko agomba “kwicarana n’umuryango w’Abahindiro nkabasaba kwicarana bagakura umuvumo uri mu muryango wabo”.
Mu kiganiro na IGIHE, Pasiteri Mpyisi yavuze ko umwami yagombaga kwimikwa n’Abiru, kandi atumva neza uko ababanaga na Kigeli V Ndahindurwa bitwa Abiru.
Ati “None se umwami utavuzwe n’Abanyarwanda akimikwa n’abantu babiri, ko ari babiri bamwimitse, kandi bakamwimikira mu mahanga, ibyo ni ibyabo umuntu yabibabaza. Ikindi bariya bantu si Abiru b’ibwami. None se bakwimikira umwami mu mahanga atari Abiru kandi akimikwa n’abantu babiri, ese uwo mwami azaba umwami w’abantu babiri?”
“Ni uko nanjye mbireba, bazaba bavuga uwo mwami abantu azajya gutwara niba ari abo babiri. Niba ari benshi ntibarenze batanu.”
Mpyisi yakomeje avuga ko muri iki gihe hari kuba inama yiga kuburyo bwo gutabaza Kigeli V Ndahindurwa, inama igomba kwemeza igihe azatabarizwa n’uburyo bizakorwamo kuko “hari ibigomba kwitegurwa.”
Itangazwa rya Bushayija nk’umwami ryabaye nyuma gato y’uko abagombaga kuzana Umugogo w’Umwami bari bahagurutse muri Leta Zunze Ubumwe za Amerika, ritangazwa na Boniface Benzinge wari umujyanama n’umuvugizi w’Umwami.
Pasiteri Mpyisi ati “Uriya (Benzinge) kandi yari umukarani we (Umwami Kigeli). Niba umukarani yimika umuntu rero simbizi.”